Pekebun Musang King dihalang masuk hutan simpan Batu Talam

Jabatan Perhutanan Negeri Pahang (JPNP) menghalang pekebun haram durian daripada memasuki Hutan Simpan Kekal Batu Talam di Raub untuk mengambil peralatan mereka setelah mendapat nasihat Penasihat Undang-Undang Negeri dan Timbalan Pendakwa Raya.

Pengarah JPNP dalam satu kenyataan hari ini berkata tindakan itu dibuat bagi mengelak siasatan yang sedang giat dijalankan terganggu.

“JPNP meneliti laporan mengenai permohonan disampaikan kepada Menteri Besar, Datuk Seri Wan Rosdy Wan Ismail berkaitan hasrat pekebun yang ingin memasuki ke kawasan operasi bagi tujuan mendapatkan semula barang milik mereka yang tertinggal di dalam kawasan HSK Batu Talam.

“Selepas mendapat nasihat serta pandangan, JPNP tidak membenarkannya. Jika kebenaran diberikan, ia boleh mengganggu siasatan yang kini sedang giat dilengkapkan sepenuhnya untuk tujuan pendakwaan,” katanya.

Terdahulu, Wan Rosdy dilaporkan berkata, kebenaran memasuki dan mendapatkan barangan milik pekebun haram di Batu Talam itu perlu diperoleh daripada JPNP.

“Saya meminta Setiausaha Agung MCA, Datuk Chong Sin Woon mendapatkan sendiri kebenaran daripada JPNP untuk mendapatkan barangan milik pekebun haram durian yang terdapat di hutan simpan berkenaan.

“Kebenaran daripada jabatan terbabit perlu diperoleh kerana kerajaan negeri bertegas dan tidak berkompromi dalam isu pencerobohan hutan,” katanya.

Sejak operasi pada 3 Julai lalu, kira-kira 15,000 pokok durian Musang King yang ditanam secara haram dalam HSK Batu Talam seluas lebih 101 hektar sudah ditebang.

Jabatan Perhutanan negeri bercadang menanam kira 20,000 pokok hutan antaranya Merawan, Meranti, Balau, Keruing dan beberapa spesis lain dan setakat ini, lebih 2,000 pokok sudah ditanam.


Bukan produk berasas ikan, tapi babi

Jabatan Perkhidmatan Kuarantin dan Pemeriksaan Malaysia (MAQIS) Pulau Pinang merampas 20,736 tin produk makanan ikan yang sebenarnya adalah produk daging berasaskan babi dari China.

Rampasan itu dilakukan Pelabuhan Pangkalan Kontena Butterworth Utara, Pulau Pinang, Februari lalu.

Taktik mengisytiharkan daging babi sebagai ikan terbongkar apabila pegawai Maqis mengesan produk berkenaanketika melakukan pemeriksaan rutin.

Pengarah Maqis Pulau Pinang, Muhammad Ikram Abd Talib berkatapihaknya menyita 864 kotak produk berasaskan daging babi yang dilabel produk makanan ikan.

“Pemeriksaan lanjut di makmal ke atas produk seberat kira-kira tujuh tan yang diimport dari China itu kemudiannya disahkan oleh Jabatan Kimia merupakan produk daging babi.

“Sehubungan itu, produk bernilai RM326,592 tersebut telah disita kerana dibawa masuk menggunakan maklumat palsu dan mengelirukan.

“Kita turut mengeluarkan kompaun sebanyak RM16,000 kepada syarikat pengimport mengikut Seksyen 13, Akta Perkhidmatan Kuarantin dan Pemeriksaan Malaysia 2011 [Akta 728],” katanya memetik laporan BH.

Muhammad Ikram berkata rampasan produk makanan yang ditinkan seberat 7,050.24 kilogram dianggarkan bernilai RM326,592 itu diimport tanpa permit menggunakan maklumat palsu dan mengelirukan.

Berdasarkan rekod syarikat pengimport terbabit didapati kali pertama melakukan penyeludupan seumpama itu dan telah dikenakan kompaun sebanyak RM16,000.

Muhammad Ikram berkata, aktiviti import produk babi dari China dilarang keras kerana negara itu terjejas teruk dengan penularan wabak Demam babi Afrika atau African Swine Flu (ASF) dan dikhuatiri menjejaskan industri penternakan babi dan produk hasilan babi di negara ini.

“Antara produk yang berisiko dalam penularan virus ASF ialah babi hidup selain produk makanan seperti babi salai, sosej babi, babi yang ditinkan atau sebagainya.

“Produk sitaan yang dilucut hak itu akan dijangka akan dilupuskan dalam masa terdekat kira-kira dua minggu lagi dengan cara menggunakan teknologi insinerator,” katanya.

Perbuatan mengimport dengan mengemukakan maklumat palsu dan tidak tepat adalah kesalahan mengikut Seksyen 13, Akta Perkhidmatan Kuarantin dan Pemeriksaan Malaysia 2011 yang memperuntukkan hukuman denda tidak melebihi RM50,000 atau penjara tidak melebihi dua tahun atau kedua-duanya sekali, jika sabit kesalahan.


Ringgit dibuka paras RM4.70 berbanding dolar

Ringgit dibuka tinggi sedikit berbanding dolar AS hari ini berikutan jangkaan Rizab Persekutuan Amerika Syarikat (Fed) akan memperlahankan kadar kenaikan kadar faedah sehingga akhir tahun.

Pada 9.04 pagi, mata wang tempatan meningkat kepada 4.7020/7070 berbanding dolar AS daripada penutupan Rabu pada 4.7120/7165.

Paras terendah nilai ringgit pernah dicatatkan ialah 4.7250 pada 7 Januari 1998, ketika krisis kewangan Asia, sebelum kerajaan pimpinan Tun Dr Mahathir Mohamad ketika itu mengikat mata wang itu kepada 3.80 berbanding dolar AS.

Harga minyak sawit yang lebih tinggi, turut mempengaruhi kenaikan ringgit sejak dua hari lalu.

Seorang penganalisis mengaitkan kenaikan dalam dagangan disebabkan Pilihan Raya Umum Ke-15 (PRU-15).


Dewan Negara bahas isu kapal tak siap hari ini, kata Rais Yatim

Dewan Negara hari ini akan membahas isu kelewatan perolehan enam kapal tempur pesisir pantai (LCS) yang gagal disiapkan walaupun kerajaan telah membayar RM6 bilion kepada kontraktor pembinaan, Boustead Naval Shipyard Sdn Bhd (BNS).

Yang Dipertua Dewan Negara Tan Sri Dr Rais Yatim berkata usul berkaitan perkara itu akan bermula jam 10 pagi ini dan perbahasan oleh Ahli Dewan Negara akan berlangsung pada sebelah petang setelah semua urusan rang undang-undang diselesaikan.

“Isu perolehan LCS memenuhi syarat-syarat yang perlu iaitu bersifat kepentingan awam. Ia juga memerlukan pemerhatian serta-merta dan selaras dengan kehendak am.

“Oleh itu, usul ini tidak wajar dibiar dan didiamkan sahaja. Oleh kerana begitu lama kepentingan negara terkait dan tanpa huraian yang jelas dan apa-apa hal berkaitan dengan isu LCS ini harus bertemu dengan titik undang-undang,” katanya menurut Utusan.

Hari ini juga adalah hari terakhir bagi mesyuarat Dewan Negara selepas enam hari bersidang sepanjang bulan ini sebelum ditangguhkan dan bersambung semula pada 8 hingga 22 Disember ini.

Minggu lalu, tiga ahli Dewan Negara mencadangkan supaya isu LCS dibahaskan sebelum persidangannya dijadualkan tamat hari ini.

Ditanya sekiranya beliau mendapat makluman Dewan Rakyat akan mengadakan sidang khas bagi membahaskan usul tersebut, Rais menyerahkan segala keputusan kepada Speaker Parlimen Tan Sri Azhar Azizan Harun.

“Kalau Dewan Rakyat mahu bersidang, ia boleh dilaksanakan dengan syarat ketua majlis membuat rekuisisinya atau aturan diadakan sidang khas perbahasan. Namun, ini terserah kepada Speaker dan kerajaan jika mahu membahaskan usul itu,” katanya.

Skandal terbaharu yang menggegarkan negara setelah 1Malaysia Development Berhad (1MDB) yang sekali gus menumbangkan Barisan Nasional (BN), khususnya UMNO, pada Pilihan Raya Umum Ke-14 (PRU-14), meletus susulan pendedahan Jawatankuasa Kira-Kira Wang Negara (PAC) pada 4 Ogos lalu.

Dalam pendedahan itu PAC berkata kerajaan telah memberikan lebih RM6 bilion wang rakyat kepada BBNS untuk projek pembinaan enam kapal LCS, yang keseluruhannya bernilai lebih RM9 bilion.

Pengerusi PAC Wong Kah Woh berkata BNS telah membelanjakan semua RM6 bilion yang diberikan kerajaan untuk pembinaan enam kapal LCS itu.

Untuk rekod, kontrak pembekalan enam kapal LCS itu diberikan ketika Datuk Seri Najib Razak menjadi Perdana Menteri dan Datuk Seri Ahmad Zahid Hamidi sebagai Menteri Pertahanan sebelum digantikan Datuk Seri Hishammuddin Hussein.

Ia bermula dengan pemberian surat anugerah pada 2011 disusuli penyerahan kontrak kepada BNS pada 2014 untuk membina enam kapal LCS.

Semua kapal itu sepatutnya diserahkan tahun ini, tetapi sehingga kini bukan sahaja tidak diserahkan sebaliknya sebuah LCS pun belum lagi siap sedangkan RM6 bilion telah diberikan oleh kerajaan semata-mata untuk BNS melaksanakan projek itu.

Seperti 1MDB, projek kapal LCS ini turut berlaku ketika BN dan UMNO memerintah negara.


Ringgit jatuh, MOTAC tak setuju cadangan hotel guna mata wang asing

Kementerian Pelancongan, Seni dan Budaya (MOTAC) menyeru agar semua pemain industri pelancongan untuk terus yakin menggunakan mata wang Malaysia bagi caj bilik penginapan dan perkhidmatan kepada pelancong.

Menteri Pelancongan, Seni dan Budaya Datuk Seri Tiong King Sing berkata sekiranya mereka menggunakan mata wang dolar Amerika Syarikat (USD), ia tidak memberi jaminan dapat terus kukuh dalam memberi manfaat kepada industri berkenaan, menurut laporan Bernama.

“Saya berpandangan kita mesti mempunyai keyakinan dengan negara kita sendiri dan mesti ingat sekarang USD kukuh tapi belum tahu selama mana nilai mata wang ini akan kekal, mana tahu suatu hari nanti semua orang tidak mahu lagi menggunakan mata wang ini… apa yang akan berlaku?.

“Hal ini kerana kita tahu di beberapa negara, USD tidak berapa kukuh kerana terdapat beberapa bank telah ‘gulung tikar’. Kita memahami keadaan ini (nilai ringgit menurun berbanding USD) dan sebab itu Perdana Menteri Datuk Seri Anwar Ibrahim sedang sedaya upaya melihat bagaimana cara untuk menyelesaikan isu ini,” katanya ketika ditemui pada Majlis Sambutan Ulang Tahun Persatuan Hotel Bajet dan Bisnes Malaysia (Mybha) malam tadi.

Beliau berkata demikian susulan hasrat Persatuan Pemilik Hotel Malaysia (MAHO) yang mahu mengenakan caj bilik dalam matawang USD.

Beliau berkata oleh itu pihaknya memohon kerjasama daripada rakyat untuk bersama-sama kerajaan mempromosikan Malaysia dalam meyakinkan para pelabur untuk datang dan melabur di negara ini.

Pada 20 Jun lepas, Presiden MAHO Teo Chiang Hong menggesa hotel-hotel meningkatkan kadar bilik dalam usaha meningkatkan hasil, dan mempertimbangkan untuk mengenakan bayaran dalam USD kepada pelancong bagi mengurangkan kos yang lebih tinggi daripada kenaikan gaji minimum, bayaran lebih masa dan caj elektrik.

Dalam pada itu, Tiong turut menyalurkan peruntukan sebanyak RM100,000 kepada Mybha bagi membantu ahli persatuan itu untuk memperbaiki perkhidmatan mereka dengan mengadakan kursus atau dialog berkaitan industri.

Sementara itu, Tiong turut memaklumkan pihaknya akan meneliti semula syarat-syarat permohonan inisiatif program Malaysia Rumah Keduaku (MM2H) dengan mencadangkan supaya mewujudkan tiga kategori permohonan bagi program tersebut.

“Kita akan meneliti semua perkara ini secara menyeluruh dan akan memastikan inisiatif itu fleksibel dan memberi berpeluang kepada mereka yang layak.

“Dengan mencadangkan tiga kategori iaitu platinum, emas dan biasa dengan setiap kategori itu mempunyai syarat permohonan yang berbeza-beza,” katanya.


Covid-19 di Lembah Klang melonjak, Selangor catat 1,752 kes baharu

Jangkitan Covid-19 di Lembah Klang kembali melonjak dengan merekodkan 2,267 kes daripada keseluruhan 6,517 kes yang dilaporkan dalam tempoh 24 jam sehingga 12 tengah hari tadi.

Lembah Klang yang merangkumi Selangor, Kuala Lumpur dan Putrajaya pernah menjadi ‘hotspots’ atau ‘zon panas’ penularan Covid-19 di negara ini, khususnya sepanjang Ogos lalu.

Berdasarkan statistik dikeluarkan Jabatan Kesihatan di setiap negeri hari ini, sembilan negeri dan Wilayah Persekutuan mencatat peningkatan kes baharu.

Selangor merekodkan jangkitan tertinggi hari ini dengan 1,752 kes baharu berbanding 1,268 kes dalam tempoh sama semalam.

Sejak awal tahun lalu hingga tengah hari tadi, negeri itu mencatatkan 727,413 kes positif, dengan 702,534 pesakit disahkan sembuh.

Sehingga kini Selangor merekodkan 14,945 kes aktif, dengan 12,402 pesakit menjalani kuarantin di rumah; 1,453 ditempatkan di PKRC; 1,001 dirawat di hospital; dan 89 pesakit dimasukkan ke unit rawatan rapi (ICU), termasuk 51 yang memerlukan alat bantuan pernafasan.

Sebanyak 9,667 kematian turut dilaporkan di negeri itu, termasuk 2,059 pesakit yang meninggal dunia sebelum dibawa ke hospital atau dikategorikan sebagai ‘brought in death’ (BID).

Sementara itu, Kuala Lumpur turut mencatat peningkatan jangkitan baharu apabila sebanyak 441 kes dikesan hari ini berbanding 339 semalam, manakala Putrajaya pula merekodkan 74 kes, turun berbanding 84 kes semalam.

Dalam tempoh sama, Sabah merekodkan peningkatan kepada 611 kes berbanding 579 semalam; diikuti Pahang (431 kes baharu, 403 semalam); dan Sarawak (418 kes baharu, 409 semalam).

Kedah pula merekodkan 352 kes baharu berbanding 351 semalam; diikuti Negeri Sembilan (299 kes baharu, 275 semalam); dan Terengganu (243 kes baharu, 223 semalam).

Melaka yang kini dalam demam Pilihan Raya Negeri (PRN) yang dijadualkan pada 20 November depan, hari ini turut merekodkan peningkatan sebanyak 141 kes apabila mencatatkan 299 kes baharu, berbanding 158 kes semalam.


India rekod kematian harian tertinggi sejak Julai, 2,426 maut

India hari ini melaporkan kes kematian harian tertinggi akibat komplikasi Covid-19 sejak Julai setelah dua negeri mengemas kini data masing-masing.

Negeri di timur negara itu, Bihar, menambah 2,426 jumlah kematian tidak direkod, sementara negeri di selatan, Kerala, menambah 263 kes kematian, lapor Kementerian Kesihatan India.

Data yang dikemas kini itu menjadikan jumlah kematian harian kepada 2,796 kes, tertinggi sejak 21 Julai lalu, menurut pengiraan Reuters.

Gelombang kedua yang dahsyat melanda India pada Mac dan April tahun ini menyaksikan beribu-ribu kematian dan berjuta-juta rakyat negara itu yang terjejas.

Jumlah kematian di beberapa negeri di India yang terus meningkat tetapi tidak dilaporkan, menyebabkan pakar perubatan berpendapat angka itu jauh lebih tinggi daripada jumlah kumulatif yang dilaporkan sebanyak 473,326 kes.

Sementara itu, India turut melaporkan kes kelima positif varian Omicron di New Delhi.

Kes Omicron sebelum ini dilaporkan di Karnataka, Jamnagar di Gujarat dan Maharashtra. – Agensi


Lagi serangan bersenjata di AS, empat terbunuh

Kejadian tembakan di Amerika Syarikat (AS) menjadi-jadi dengan terbaharu, empat individu maut, termasuk seorang penyerang bersenjata dalam satu kejadian pada Rabu (1 Jun) di kampus hospital di Tulsa, Oklahoma, kata polis.

Pegawai polis masih menjalankan siasatan, termasuk untuk membersihkan kampus hospital St Francis, kata Jabatan Polis Tulsa di Twitter.

Penyerang, yang bersenjatakan senapang, telah mati, menurut Kapten Richard Meulenberg dari Jabatan Polis Tulsa, sambil berkata dia tidak pasti sama ada polis telah menembaknya atau penyerang menembak dirinya sendiri.

“Ketika ini, kami boleh mengesahkan penembak itu sudah mati. Pegawai kini sedang memeriksa setiap bilik di bangunan itu untuk mengawal ancaman tambahan,” kata polis Tulsa dalam satu kenyataan yang disiarkan di media sosial.

Meulenberg berkata tembakan telah berhenti dan pihak berkuasa sedang menggeledah bangunan itu.

Beliau memberitahu ABC bahawa “empat orang (telah) ditembak dan dibunuh. Seorang mati selepas meninggalkan tempat kejadian untuk cuba mendapatkan bantuan perubatan, dan seorang daripada empat itu akan menjadi suspek kami”.

Apabila pegawai tiba di tempat kejadian, “mereka mendapati beberapa orang telah ditembak. Sepasang suami isteri telah mati pada ketika itu”.

“Kami juga menemui siapa yang kami percaya sebagai penembak kerana dia membawa senapang dan pistol bersamanya,” tambah Meulenberg.

Ketua Polis Tulsa, Wendell Franklin berkata di Twitter bahawa polis telah bertindak balas terhadap “insiden penembak aktif” berhampiran East 61st Street dan South Yale Avenue di Tulsa dan bersebelahan Hospital Saint Francis.

“Sila jauhi kawasan itu dan beri laluan kepada semua kenderaan kecemasan semasa kami menangani tindak balas ini,” kata Franklin.

Jabatan Polis Tulsa berkata di Twitter bahawa ia telah menyediakan tapak perhimpunan semula untuk keluarga di Sekolah Tinggi Memorial.

Rumah Putih berkata Presiden Joe Biden telah diberi taklimat mengenai penembakan itu dan ia “memantau keadaan dengan teliti dan telah menghubungi pegawai negeri dan tempatan untuk menawarkan sokongan”.

Kejadian itu berlaku hanya lapan hari selepas 19 pelajar dan dua guru terbunuh dalam satu tembakan besar-besaran di Uvalde, Texas, dan 18 hari selepas 10 orang dibunuh oleh seorang lelaki bersenjata di sebuah pasar raya di Buffalo, New York. – Agensi


PRU-15: Selepas kecoh tambang naik MAS tawar diskaun 20 peratus

Syarikat penerbangan nasional Malaysia Airlines mengumumkan diskaun 20 peratus bagi semua penerbangan domestik untuk menggalakkan pengundi pulang ke tanah air dan negeri masing-masing pada Pilihan Raya Umum Ke-15 (PRU-15) 19 November depan.

Menerusi platform media sosialnya, syarikat penerbangan itu berkata ia menjual tiket itu dari sekarang hingga 19 November, yang juga hari pengundian PRU-15.

Tempoh perjalanan adalah dari 11 hingga 27 November, seminggu sebelum dan selepas hari mengundi.

“Jika anda mengenal pasti sebagai anak Malaysia, ini adalah peluang anda untuk terbang pulang mengundi bagi masa depan anda dan untuk masa depan anak-anak anda.

“Mainkan peranan anda sebagai rakyat Malaysia,” kata Malaysia Airlines dalam satu kenyataan hari ini.

Semakan pantas dalam talian menunjukkan tambang penerbangan Malaysia Airlines dari Kuala Lumpur ke Kota Kinabalu pada hujung minggu pengundian bermula pada RM663.

Sebagai perbandingan, pesaing tempatan AirAsia telah meletakkan harga tiket untuk destinasi dan tempoh perjalanan yang sama sekitar RM700, menurut Malay Mail.

Rakyat Malaysia melayari media sosial untuk melepaskan kemarahan mereka terhadap kenaikan mendadak tambang penerbangan pada hujung minggu 19 hingga 21 November sejurus selepas Suruhanjaya Pilihan Raya (SPR) mengumumkan tarikh pengundian.

Semakan menunjukkan penerbangan ekonomi terus antara Singapura dan Kuala Lumpur menelan belanja sebanyak RM2,376 untuk AirAsia dan Malaysia Airlines (RM744) pada hujung minggu pilihan raya hanya beberapa minit selepas pengumuman itu, lapor portal itu.

Tiket antara Kuala Lumpur dan Johor Bahru berharga RM495.92 bagi AirAsia dan RM647.22 bagi Malaysia Airlines, manakala Kuala Lumpur ke Kuching berharga sekitar RM500 bagi Malaysia Airlines dan RM720 bagi AirAsia.

Kementerian Pengangkutan yang mengeluarkan kenyataan berkata ia telah menasihatkan Suruhanjaya Penerbangan Malaysia untuk menetapkan harga siling bagi tiket penerbangan bagi memastikan pengundi boleh menggunakan hak demokrasi mereka tanpa perlu menanggung kos tambahan.

Pengundian awal untuk PRU-15 telah ditetapkan pada 15 November manakala penamaan calon – yang memulakan tempoh kempen rasmi – adalah pada 5 November.

Pengundi juga telah diberi amaran untuk bersiap sedia untuk ‘pilihan raya basah’ dengan Jabatan Meteorologi meramalkan lebih banyak hujan ketika peralihan kepada musim tengkujuh akhir tahun ini.


Kes baharu naik, kekal bawah 3,000

Jumlah jangkitan Covid-19 dalam tempoh 24 jam sehingga 12 tengah hari tadi di seluruh negara naik sedikit berbanding semalam, namun masih di bawah paras 3,000 kes.

Ketua Pengarah Kesihatan Tan Sri Dr Noor Hisham Abdullah berkata, dalam tempoh itu 2,842 kes berbanding 2,690 kes yang dilaporkan dalam tempoh sama semalam.

Beliau berkata angkat itu menjadikan kumulatif positif sejak awal 2020 lalu hingga hari ini sebanyak 2,769,886 kes.

Sehingga semalam seramai 2,695,751 pesakit Covid-19 telah sembuh, 31,560 kes kematian dan 39,733 kes masih aktif.

Daripada jumlah kes aktif itu, 32, 549 pesakit menjalani kuarantin di rumah; 3,565 ditempatkan di PKRC; 3,354 dimasukkan ke hospital; dan 265 pesakit dirawat di ICU, dengan 147 daripadanya memerlukan alat bantuan pernafasan.

Sementara itu, kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah pada nilai 0.99, masih di bawah nilai yang dianggap membimbangkan jika melepasi 1.00.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Bagaimanapun, Johor dan Kelantan adalah pada nilai Rt 1.00, manakala negeri-negeri lain sebanyak 0.75 hingga 0.98.


Kumpulan dalang sindiket penyeludupan Rohingya diburu

Kementerian Dalam Negeri akan memburu kumpulan yang mendalangi sindiket masuk etnik Rohingya yang mendarat di Aceh, Indonesia baru-baru ini, ke negara ini.

Menterinya, Datuk Seri Hamzah Zainudin berkata menerima maklumat terdapat usaha kumpulan tertentu yang mencari jalan untuk menyeludup etnik Rohingya itu ke Malaysia menerusi jalan laut dan mereka sedang menjejaki kumpulan tersebut ketika ini.

“… laluannya adalah dari Bangladesh ke Aceh serta cuba masuk ke dalam Malaysia dan Thailand,” katanya lapor Bernama.

Terdahulu, Hamzah mengadakan lawatan kerja ke Area Control Centre Sistem Pengawasan Laut (SWASLA) di Pelabuhan Klang.

Beliau mengulas perkara tersebut susulan laporan akhbar berhubung kira-kira 80 etnik Rohingya yang telah mendarat di Aceh dan cuba memasuki Malaysia baru-baru ini.

Sementara itu, mengenai isu petempatan Bukit Malut, Langkawi yang dikatakan dipenuhi warga Myanmar, beliau berkata Majlis Keselamatan Negara (MKN) akan meneliti masalah tersebut bagi menggubal satu dasar untuk menyelesaikannya.

“Ia telah menjadi masalah besar dan bukan hanya sekarang tetapi sudah bertahun-tahun. Jadi, perkara ini akan jadi agenda utama MKN melalui sesuatu polisi yang boleh menyelesaikan isu tersebut,” katanya.


Warga Singapura masih pakai pelitup muka walaupun tak lagi diwajibkan

Walaupun tidak lagi diwajibkan memakai pelitup muka, namun warga Singapura masih memilih untuk memakainya kerana bimbang dijangkiti Covid-19.

Kerajaan republik itu mengumumkan kelonggaran sekatan termasuk kewajipan memakai pelitup muka bermula 29 Mac, namun tinjauan mendapati orang ramai masih berwaspada dan memakainya demi keselamatan diri.

Hingga 75 peratus pekerja kini dibenarkan kembali ke pejabat dan had kapasiti bagi acara besar dengan lebih 1,000 orang juga akan dinaikkan ke 75 peratus.

Singapura juga akan memudahkan perjalanan rentas sempadan secara ketara dengan melonggarkan lebih banyak sekatan bagi pengunjung yang sudah divaksin penuh untuk masuk ke Singapura.

Kelonggaran itu diumumkan pada 23 Mac lalu oleh Perdana Menteri, Lee Hsien Loong dan Pasukan Bertindak Berbilang Kementerian (MTF) bagi Covid-19.

Jangkitan Covid-19 Singapura kian susut selepas memuncak dengan 26,032 kes pada 22 Februari lalu.

Bilangan kes coronavirus turun secara beransur-ansur daripada lebih 24,000 pada 1 Mac lalu kepada sekitar 10,000 kes sejak beberapa hari kebelakangan manakala kemasukan ke hospital berkurangan daripada 1,238 kepada 951.

Antara perubahan besar yang diumumkan ialah kumpulan hingga 10 orang yang divaksin penuh boleh menjamu selera di luar dan isi rumah juga boleh menerima hingga 10 tetamu pada satu-satu masa.

Pemakaian pelitup muka juga tidak dikehendaki di luar kawasan awam, tetapi pelitup muka masih perlu dipakai di ruang tertutup seperti dalam pengangkutan awam, pusat beli-belah dan bilik darjah.


Menteri juga dilarang berkempen PRN atas acara rasmi kerajaan

Larangan semua bentuk majlis dan perhimpunan berkaitan Pilihan Raya Negeri (PRN) Melaka juga terpakai terhadap semua Menteri Kabinet yang perlu mematuhi peraturan tersebut, kata Datuk Seri Dr Wan Junaidi Tuanku Jaafar.

Menteri di Jabatan Perdana Menteri (Parlimen dan Undang-undang) itu berkata Menteri tidak boleh mengadakan acara rasmi sebagai salah satu cara berkempen dalam PRN Melaka nanti, malah tidak boleh menggunakan alasan-alasan lain untuk memintas keputusan larangan yang ditetapkan Kementerian Kesihatan Malaysia (KKM) itu.

“Sebenarnya kita tidak mengamalkan double standard. Suruhanjaya Pilihan Raya (SPR) berkehendakan ‘vibrancy of democratic practice’, maknanya membenarkan keseluruhannya asalkan berpandu kepada apa yang diletakkan oleh pihak KKM dan MKN (Majlis Keselamatan Negara).

“Undang-undang itu kena juga dipatuhi. Saya akan bangkitkan perkara ini dalam mesyuarat kabinet akan datang, meminta supaya menteri-menteri jangan cari jalan untuk memintas SOP (prosedur operasi standard) dari SPR (Suruhanjaya Pilihan Raya), KKM and MKN,” katanya di Dewan Rakyat hari ini.

Beberapa Ahli Parlimen blok pembangkang mempersoalkan larangan terbaharu yang diumumkan KKM itu atas alasan Melaka berada di bawah Fasa 4 Pelan Pemulihan Negara (PPN).

Bagaimanapun, Wan Junaidi menegaskan SPR mahu memelihara amalan demokrasi tetapi ia mesti diimbangi dengan keselamatan rakyat yang terlibat dalam pilihan raya, yang terletak di bawah bidang kuasa KKM dan MKN.

“Disebabkan itu, SPR bekerjasama dengan MKN dan KKM untuk mewujudkan satu set SOP yang boleh memberi manfaat kepada kedua-dua pihak dan kita mengambil jalan tengah supaya demokrasi dapat dilaksanakan,” katanya.

Terdahulu, Menteri Kesihatan Khairy Jamaluddin Abu Bakar mengumumkan larangan semua bentuk majlis dan perhimpunan berkaitan PRN Melaka, termasuk pelancaran jentera pilihan raya, berkuat kuasa esok hingga 27 November depan.

Larangan berdasarkan Akta Pencegahan dan Pengawalan Penyakit Berjangkit 1988 (Akta 342) itu dibuat bagi mengurangkan risiko penularan jangkitan Covid-19 dan peningkatan kes mendadak akibat PRN Melaka.


Mempertautkan Bangsa Malaysia melalui dialog

Kita masih dalam suasana hangat menyambut merdeka kali ke-64. Dalam usia melangkaui jubli emas ini, kukuh atau rapuhnya ikatan bangsa Malaysia masih boleh dipertikaikan.

Acap kali diperhatikan, pelbagai sentimen kaum dipermainkan atas kepentingan tertentu terutamanya dalam musim pilihan raya.

Jika sebelum era media baru, perseteruan boleh dicetuskan melalui tindakan lisan dan fizikal dalam ruang sosial. Kini, permusuhan dicetuskan oleh ucapan benci di platform media sosial yang lebih cepat berjangkit dari satu kelompok ke kelompok yang lain.

Sebenarnya, kepelbagaian bangsa Malaysia adalah suatu aset yang sangat berharga. Melalui kepelbagaian ini, titik lemah suatu individu dapat ditampung oleh kekuatan individu yang lain, begitu juga sebaliknya, asalkan dalam minda setiap individu ada semangat kekitaan dalam satu pasukan.

Dalam skala majmuk, aspek kelemahan suatu kaum dapat ditampung oleh kekuatan kaum lain, begitu juga sebaliknya, asalkan dalam minda setiap kaum itu ada semangat kekitaan dalam nuansa patriotisme.

Dalam konteks seorang Muslim, meraikan kepelbagaian adalah suatu tuntutan sesuai dengan firman Allah dalam al-Quran yang bermaksud:

“Wahai manusia, sesungguhnya Kami telah menciptakan kamu dari lelaki dan perempuan, dan Kami telah menjadikan kamu berbagai bangsa dan bersuku puak, supaya kamu berkenal-kenalan (dan beramah mesra antara satu dengan yang lain). Sesungguhnya semulia-mulia kamu di sisi Allah ialah orang yang lebih takwanya di antara kamu, (bukan yang lebih keturunan atau bangsanya). Sesungguhnya Allah Maha Mengetahui, lagi Maha Mendalam PengetahuanNya (akan keadaan dan amalan kamu).” (Al-Hujurat: 13)

Barangkali walaupun setelah lama merdeka, tahap dialog antara kaum dan agama di Malaysia masih belum mendalam dan menyeluruh. Apakah itu dialog? Ramai orang menyangka bahawa mereka sudah faham makna dialog. Namun, mereka sebenarnya cuma bercakap tanpa cuba mengenali, apatah lagi untuk cuba memahami atau menyelami perasaan.

Dialog yang sebenar adalah kunci untuk mengenali nilai, cara fikir, budaya, latar belakang dan pengalaman seseorang yang lain. Dialog adalah jambatan penghubung bagi individu yang mempunyai perbezaan, lebih daripada menjadi jambatan bagi individu yang mempunyai persamaan.

Dialog adalah suatu proses yang lebih banyak melibatkan aktiviti mendengar berbanding aktiviti bercakap. Semasa proses dialog berlaku, seseorang manusia bercakap mengikut giliran untuk memberi peluang kepada rakannya menyampaikan perspektif atau berkongsi pengalaman dengan jelas. Sebelum proses dialog berlaku, barangkali terdapat prasangka berdasarkan stereotaip kelompok yang biasa didengar.

Sebagai contoh, berdasarkan apa yang diceritakan oleh keluarga kaum A yang mempunyai pengalaman buruk dengan kaum B, sikap kaum B adalah penipu. Maka stereotaip dan pukul rata yang berlaku ialah setiap individu daripada kalangan kaum B adalah dianggap penipu. Namun, semasa proses dialog berlaku, prejudis tersebut mampu diubah.

Dialog melibatkan proses soal jawab di mana kedua-dua pihak meminta penjelasan secara sopan tentang perkara yang dianggap tidak jelas. Prejudis yang selama ini ada dalam benak fikiran masing-masing diutarakan dengan jujur secara terbuka untuk mendapat maklum balas rakan dialog. Hasil keterbukaan dan kejujuran ini mewujudkan persefahaman yang lebih terhadap satu sama lain.

Isu perbincangan dalam proses dialog bermula dengan isu yang ringan dan luaran seperti mengenali nama, asal, dan latar belakang ringkas masing-masing. Setiap manusia mempunyai identiti yang berbeza dengan yang lain. Sedikit demi sedikit, isu lebih khusus dan lebih berat dibincangkan.

Lebih kuat ikatan sesama rakan pendialog, lebih banyaklah isu yang berat yang boleh ditinjau bersama. Ini bermakna dialog yang baik tidak berlaku dalam sekali pertemuan. Ia melibatkan pertemuan yang berkala dalam jangka masa yang lama.

Walaupun dialog sebagai alat kesatuan dilihat mudah – hanya sekadar bersembang secara jujur dan terbuka, namun realitinya dalam konteks Malaysia, masih banyak perkara yang boleh dipersoalkan dan diperbaiki.

Ini adalah kerana hakikatnya, dialog memerlukan suatu ruang yang selamat sebelum suatu sesi ‘sembang’ atau perbualan mendalam tersebut dapat berlangsung.

Ruang selamat yang dimaksudkan ini ialah suatu ruang di mana individu yang terlibat dalam dialog berasa selesa, tidak bimbang sebarang implikasi terhadapnya termasuk kecaman atau cuak pada rahsia yang mungkin terbongkar kerana meluahkan perasaan, berkongsi pengalaman dan menyatakan perspektif yang berlainan.

Hanya suasana dalam ruang selamat sebeginilah dialog yang berkesan dapat terhasil. Dialog berkesan mampu merubah daripada rasa dingin, prejudis atau benci kepada rasa simpati dan sayang.

Perasaan-perasaan inilah yang membuatkan manusia akur pada hakikat tentang betapa pentingnya untuk saling bekerjasama dan saling menampung kelemahan yang lain dengan kekuatan yang kita miliki.

Sebagai kesimpulannya, dalam dunia yang penuh kebingitan dan kebencian, harus ada insan yang mengambil langkah untuk mampu menghadiahkan senyuman, lalu menghulurkan salam perkenalan sambil berdiam dan mendengar.

Usah biarkan tanggapan pertama manusia pada anda mendefinisikan dirinya buat selamanya. Agar masih ada ruang untuk empati dan mempertautkan kepelbagaian Bangsa Malaysia, marilah kita semarakkan dialog biar di mana pun keberadaan kita.

* Dr Alwani Ghazali adalah Pensyarah Kanan di Jabatan Akidah dan Pemikiran Islam Universiti Malaya, merangkap Timbalan Pengarah Pusat Dialog Peradaban Universiti Malaya. Beliau juga merupakan aktivis Perpaduan Nasional, Pertubuhan IKRAM Malaysia.

* Huraian konsep dialog dalam artikel ini adalah berdasarkan latihan dialog yang sedang diikuti penulis di Belgrade, Serbia anjuran King Abdullah Abdulaziz International Centre for Interreligious and Intercultural Dialogue (KAICIID), Vienna.


Jenayah siber, wanita lebih terdedah masuk jerat

Konsep bekerja dari rumah menuntut penggunaan peralatan digital dan perkhidmatan Internet untuk menjayakannya. Dengan situasi ini, ia mendedahkan para pekerja kepada risiko keselamatan siber yang melibatkan dirinya sendiri dan organisasi atau majikan.

Menurut pihak CyberSecurity Malaysia terdapat sebanyak 4596 laporan dibuat terhadap kes jenayah siber pada awal tahun ini setakat bulan April.

Begitu juga dengan laporan oleh pihak Majlis Keselamatan Pertubuhan Bangsa-Bangsa Bersatu (PBB) dalam satu mesyuarat baru-baru ini mengatakan terdapat peningkatan kes jenayah siber ketika musim pandemik Covid-19 ini.

Pakar Perunding Kriminologi UKM dan Felo Bersekutu Pusat Kepimpinan Wanita Tun Fatimah Hashim (PKWTFH), Prof. Madya Dr. Mohammad Rahim Kamaluddin, kesedaran tentang pelbagai jenis penipuan siber perlu dipertingkatkan.

Tambah Dr. Mohammad pelbagai isu jenayah siber seperti gangguan siber, buli siber, hendap siber dan menakutkan secara jenayah di bawah skop keganasan berdasarkan jantina secara atas talian telah banyak melibatkan wanita sebagai mangsa utama.

“Ini kerana wanita selalu dipilih menjadi mangsa utama dalam satu perbuatan keganasan berdasarkan jantina adalah kerana wanita dilihat sebagai jantina yang lemah, ketidakseimbangan kuasa antara jantina,” ,” katanya sempena Majlis Pelancaran Sambutan Hari Wanita Kebangsaan ke-59 secara maya baru-baru ini .

Majlis sambutan bertemakan Wanita Berjuang Menghapus Covid-19 anjuran bersama Pusat Kepimpinan Wanita Tun Fatimah Hashim, Universiti Kebangsaan Malaysia dan Majlis Kebangsaan Pertubuhan-Pertubuhan Wanita Malaysia (NCWO).

“Penjenayah siber juga turut mengeksploitasi situasi pandemik Covid-19 untuk melakukan jenayah. Keadaan itu menunjukkan bahawa serangan boleh berlaku di mana saja membabitkan pengguna Internet tidak terkecuali faktor umur dan lokaliti.

“Pengguna yang tidak mengamalkan ‘kebersihan Internet’ pastinya akan menjadi sasaran dan tahun ini tidak terkecuali apabila situasi pandemik di beberapa negara termasuk Malaysia masih dalam keadaan tidak menentu.

“Adaptasi digitalisasi juga semakin rancak terutamanya di Malaysia dan pengguna diingatkan supaya sentiasa mematuhi prosedur operasi standard (SOP) penggunaan Internet dan tidak menekan mana-mana pautan yang meragukan,” ujarnya.

Justeru, beliau menasihatkan wanita agar  jangan mudah percaya, bertenang, bincang dengan ahli keluarga atau rakan sekiranya berhadapan dengan jenayah siber seperti ‘love scam’.

“Orang ramai perlu ingat media sosial bukan semua betul. Anda juga boleh menggunakan aplikasi true call, jangan kongsikan gambar anda dengan sesiapa termasuk kekasih, elakkan mengambil gambar yang tidak patut, amalkan kawalan kendiri, buat laporan polis sekiranya terganggu simpan bahan bukti,” katanya.

Golongan wanita juga digesa melengkapkan diri dengan ilmu keselamatan siber, disamping mereka perlu mempunyai pengetahuan mengenai perkara asas berkaitan keselamatan siber seperti kaedah membina kata laluan yang kukuh, memasang perisian antivirus pada gajet digital, log keluar daripada emel, media sosial dan bukan sekadar menutup pelayar web setiap kali selesai digunakan.

Selain itu, golongan wanita juga jangan sesekali klik pada pautan atau lampiran (imej dan video) dalam e-mel serta laman media sosial serta menggunakan rangkaian selamat apabila melakukan transaksi dalam talian (perbankan atau pembelian internet).


Mahkamah tolak permohonan Hisyam tarik diri wakili Najib

Mahkamah Persekutuan menolak permohonan peguam Hisyam Teh Poh Teik untuk menarik diri daripada mewakili Datuk Seri Najib Razak dalam perbicaraan rayuan terakhir bekas Perdana Menteri itu, terhadap sabitan menyalahgunakan dana SRC International Sdn Bhd.

“Kami berpendapat peguam itu tidak menunjukkan sebab untuk melepaskan diri.

“Kami menolak permintaannya untuk melepaskan diri.

“Beliau masih dalam rekod sebagai peguam utama,” kata Ketua Hakim Negara Tun Tengku Maimun Tuan Mat.

BERITA LANJUT MENYUSUL


Surat RoS, Shahidan kemuka usul tergempar esok

Ahli Parlimen Arau, Datuk Seri Shahidan Kassim dijangka bakal mengemukakan usul tergempar di Dewan Rakyat esok berkait surat yang didakwa daripada Jabatan Pendaftaran Pertubuhan (RoS) mengenai pemilihan UMNO.

Menurutnya usul tergempar itu akan dikemuka mengikut Peraturan Mesyuarat 18(1) bagi menuntut Kementerian Dalam Negeri (KDN) memberi penjelasan mengenai kesahihan kandungan surat tersebut.

“Usul ini akan dibawa secara tergempar kerana ia membabitkan kepentingan awam dan atas dasar apa pengecualian diberikan. Kami juga mahu penjelasan, adakah surat ini benar?

“Insya-Allah saya akan bawa usul tergempar. Perkara ini harus dibawa dalam Parlimen. Saya rasa ia wajar untuk saya bawa mengikut Perkara 18(1) untuk usul ini disegerakan.

“Kita mahu supaya rakyat memahami tujuan menteri berbuat demikian (memberi pengecualian kepada UMNO),” katanya pada sidang media di Parlimen, hari ini.

Hari ini tular surat didakwa dikeluarkan RoS menyatakan usul tambahan yang dibuat dalam Perhimpunan Agung UMNO (PAU) 2022 untuk tidak mempertandingkan jawatan presiden dan timbalan presiden pada pemilihan parti itu tidak sah.

Namun sebelumnya Menteri Dalam Negeri, Datuk Seri Saifuddin Nasution Ismail menerusi satu kenyataan kepada media berkata KDN memberi pengecualian kepada kepada UMNO daripada pematuhan Seksyen 13(1)(c)(iv) Akta 832.

“Merujuk kepada Perlembagaan dan Peraturan-Peraturan Persidangan UMNO, kementerian (KDN) berdasarkan Seksyen 70 Akta Pertubuhan 1966 (Akta 832) telah memutuskan untuk memberi pengecualian daripada pematuhan Seksyen 13(1)(c)(iv) Akta 832 kepada UMNO berhubung keputusan usul tambahan yang telah diluluskan dalam PAU 2022 berkaitan jawatan presiden dan timbalan presiden UMNO yang tidak akan dipertandingkan pada pemilihan UMNO akan datang,” kata Saifuddin.

Kata Shahidan, usul tergempar itu bagi menuntut kerajaan menjelaskan mengenai pengecualian yang diberi kementerian kepada UMNO.

Seksyen 13(1)(c)(iv) memperuntukkan RoS boleh membatalkan pendaftaran mana-mana pertubuhan berdaftar yang didapati melanggar secara sengaja mana-mana peruntukan atau peraturan dalam akta itu.

Sebelum ini, Presiden UMNO, Datuk Seri Ahmad Zahid Hamidi memaklumkan sudah menerima surat daripada KDN mengenai keputusan RoS pada Jumaat lalu.

Beliau juga menyatakan kesediaan untuk menerbitkan surat tersebut susulan gesaan Naib Presidennya, Datuk Seri Ismail Sabri Yaakob yang meminta beliau menunjukkan surat tersebut berikutan pertikaian status usul tambahan yang diluluskan pada Perhimpunan Agung UMNO 2022 itu.

Pada PAU Januari lalu, parti itu meluluskan usul tambahan yang kontroversi agar tiada pertandingan untuk jawatan presiden dan timbalan presiden dalam pemilihan parti akan datang.

Ros kemudiannya dilaporkan menyiasat kemungkinan berlakunya pelanggaran perlembagaan parti selepas usul itu diluluskan.

Sebelumnya dua ahli UMNO memfailkan aduan kepada RoS dan mendakwa tindakan membentangkan usul itu di perhimpunan melanggar Artikel 10 perlembagaan parti Melayu tersebut.


Jika PRN Melaka dijalankan, tiada alasan pemilihan UMNO ditangguhkan

Orang ramai mempersoalkan kewajaran pilihan raya negeri (PRN) Melaka diadakan ketika negara masih bergelut dengan penularan pandemik Covid-19, malah majoriti mengkritik keras tindakan pembubaran Dewan Undangan Negeri (DUN) yang dianggap tidak kena pada masanya.

Persepsi di kalangan rakyat kini, mengapa PRN mahu dijalankan demi memuaskan hati orang politik walhal pemilihan UMNO pun ditangguh atas alasan kononnya bimbang virus membunuh itu akan menular kepada ahli-ahli parti yang perlu mengundi secara fizikal.

Bahkan, Setiausaha Agung UMNO Datuk Seri Ahmad Maslan sendiri berkata keputusan penangguhan pemilihan dibuat memandangkan situasi semasa yang tidak mengizinkan ekoran jangkitan Covid-19 yang masih meningkat.

Namun, krisis politik di Melaka tidak pula melihat keselamatan rakyat dijadikan keutamaan apabila orang politik boleh bergaduh sesama sendiri demi kuasa semata-mata.

Lebih menghairankan lagi, kerajaan Melaka diterajui UMNO tumbang angkara wakil rakyat UMNO sendiri bertindak menarik sokongan terhadap Ketua Menteri (KM) Datuk Seri Sulaiman Md Ali yang juga daripada parti mereka sendiri.

Kesimpulannya, UMNO kini sedang bergaduh sesama sendiri dan yang menjadi mangsanya adalah rakyat atau dalam erti kata lain ‘gajah sama gajah bergaduh, pelanduk mati di tengah-tengah’.

Rakyat tidak bersalah kini menjadi mangsa pergaduhan ahli politik UMNO. Nampaknya virus menjatuhkan kerajaan yang bermula di peringkat pusat sudah merebak ke negeri, angkara mainan UMNO.

Senarionya sedikit berbeza tetapi skripnya masih sama iaitu ketamakan kuasa.

Terdahulu, negara berdepan satu lagi krisis politik pada Ogos lalu ekoran tindakan Presiden UMNO Datuk Seri Ahmad Zahid Hamidi yang mengepalai kumpulan 15 Ahli Parlimen (MP) yang menarik sokongan terhadap mantan Perdana Menteri (PM) Tan Sri Muhyiddin Yassin.

Sejak daripada awal lagi, rakyat sudah menghidu krisis politik bakal tercetus selepas pendedahan klip audio tular antara Zahid dengan cikgunya, Datuk Seri Anwar Ibrahim pada April lalu.

Rancangan rapi antara anak murid dengan cikgu itu akhirnya berjaya menumbangkan kerajaan Perikatan Nasional (PN) dan akhirnya Datuk Seri Ismail Sabri Yaakob dipilih sebagai PM Kesembilan.

Pada mulanya, rakyat beranggapan krisis politik negara akan berakhir dan tidak timbul lagi huru-hara dicetuskan ahli politik, namun jangkaan tersebut meleset apabila keadaan sama berlaku di Melaka.

Hanya watak dan pencatur drama politik sedikit berubah, namun Ketua Pembangkang, Anwar masih memainkan peranannya dalam krisis politik kali ini selepas pendedahan pertemuan dengan kumpulan empat Ahli Dewan Undangan Negeri (ADUN) yang menjadi punca kejatuhan kerajaan Melaka baru-baru ini.

Lebih menarik, Anwar mengganggap mereka sebagai wira apabila berjaya menjatuhkan kerajaan negeri seperti yang didedahkan oleh ADUN Pengkalan Batu, Datuk Norhizam Hassan Baktee semalam.

Spekulasi semakin bertiup kencang adakah UMNO kini sudah lemah sehingga bertambah ramai pemimpin UMNO yang menjadi anak murid Anwar selain Zahid seorang sahaja.

Bahkan, Zahid langsung tidak mengkritik pertemuan dua ADUN UMNO yang bertemu Anwar baru-baru ini, adakah takut cikgunya itu berkecil hati.

Bagaimanapun, perkara yang paling ditakuti Zahid kini adalah sekiranya PRN Melaka dijalankan, ia berkemungkinan juga pemilihan UMNO turut boleh diadakan kerana tiada lagi alasan untuk menangguhkannya lagi.

Melaka merupakan negeri keempat terkecil dalam Malaysia dengan jumlah bilangan penduduk pada tahun 2020 dianggarkan sebanyak 932,700 orang, menurut laporan Jabatan Perangkaan Malaysia.

Adakah hanya kerana perebutan kuasa politik di kalangan pemimpin UMNO, nyawa rakyat Melaka mahu dijadikan pertaruhan?

Pastinya, pengalaman semasa PRN Sabah wajar dijadikan pengajaran bagi mengelak peristiwa sama berulang sekali lagi.

Jika PRN Melaka tetap diteruskan tanpa menghiraukan suara rakyat, mungkin pemilihan UMNO juga wajar diadakan demi keadilan kepada jutaan ahli-ahli parti yang sudah letih melihat pemimpin atasan berebut kuasa.


Kerajaan PH-BN berada jauh daripada ciri-ciri madani

Perkataan madani dirujuk kepada negara Madinah yang ditunjuk teladannya oleh Rasulullah SAW. Pemerintahannya yang berlaku adil kepada semua anggota masyarakat majmuk termasuk terhadap musuh yang menceroboh dan melampau, menjadikan Madinah terus bertahan, malah kerajaannya tidak jatuh dengan kewafatan Rasulullah SAW.

Suasana dan keadaan tersebut dapat diteruskan selepas kewafatan Baginda SAW dan berpanjangan sehingga beberapa abad dengan kejayaan mencipta Tamadun Islam (Hadarah Islamiah) yang diberikan sumbangan oleh semua kaum. Tamadun Islam berjaya dibentuk melalui perkongsian ilmu dan kemakmuran, di samping pengaruhnya yang masih lagi dirasai sehingga zaman kini.

Para pemimpin yang bertali arus selepas itu, dapat melaksanakan tugas apabila mereka menjadi pemimpin melalui pemilihan yang berpandukan sabda Rasulullah SAW:

الْأَئِمَّةُ مِنْ قُرَيْشٍ.

“Para pemimpin itu daripada Quraisy.” (Riwayat Ahmad, no. 12307)

Hadis ini mempunyai banyak riwayat dan ia sememangnya berkait dengan politik yang berkonsepkan siasah syar‘iyyah dan maqasid al-syari‘ah.

Ibn Khaldun RH, seorang tokoh ilmuwan fiqh politik Islam menghuraikan konsep masyarakat madani secara khusus dalam karyanya, al-Muqaddimah. Beliau menyebut bahawa hadis di atas sangat berkait dengan situasi dan realiti masyarakat yang sentiasa berubah-ubah bagi menubuhkan sebuah kerajaan yang bermasyarakat madani. Ia juga menunjukkan kebijaksanaan Rasulullah SAW dalam ilmu politik.

Huraian tentang perkara tersebut dilihat melalui kabilah Quraisy yang mendominasi penduduk Arab khususnya penganut Islam, sehingga turut mempengaruhi mereka yang masih belum menerima Islam. Maka, konsep kepimpinan Islam yang berpengaruh daripada kalangan Quraisy pada masa itu menjadi hukum yang ditegaskan oleh para fuqaha’, melainkan pendapat mazhab Khawarij dan Muktazilah yang tidak muktabar.

Kabilah Quraisy yang dimaksudkan dalam hadis tersebut ialah para Muhajirin daripada kalangan mereka yang terawal memperjuangkan Islam bersama Rasulullah SAW. Mereka beriman, berilmu, dan berakhlak hasil daripada tarbiah oleh Rasulullah SAW sebagai pemimpin paling berintegriti, dengan tujuan untuk membangun negara Madinah yang bermasyarakat madani dan majmuk.

Tujuannya supaya kepimpinan Islam dapat menguasai masyarakat dengan kekuatan pengaruh, ketinggian ilmu, integriti, dan berkonsepkan keadilan kepada semua. Kepimpinan Islam dihormati dan ditaati kerana keadilannya mengikut siasah syar‘iyyah, bukan kerana ditakuti akan kezalimannya.

Dari sudut pelaksanaannya pula mencapai maqasid al-syari‘ah yang dinyatakan oleh Islam bagi memelihara agama, nyawa, akal, maruah, zuriat keturunan, dan harta. Ia berasaskan pendidikan dan ilmu Islam yang sempurna serta konsep ilmu yang terbuka kepada semua anggota masyarakat majmuk, selain kehebatan undang-undang syariat yang mendidik, bukan mendera dan menyeksa.

Apabila bangsa lain menganut Islam dan mendominasi umat Islam, maka setelah itu melahirkan para pemimpin yang berilmu dan bersyakhsiah tinggi. Seterusnya, mereka pula mengambil alih kepimpinan negara daripada bangsa Arab yang lemah kerana kelekaannya. Apa yang berlaku ini menepati firman Allah SWT:

﴿…وَإِن تَتَوَلَّوۡاْ يَسۡتَبۡدِلۡ قَوۡمًا غَيۡرَكُمۡ ثُمَّ لَا يَكُونُوٓاْ أَمۡثَٰلَكُم٣٨﴾

“…Dan jika kamu berpaling, nescaya Dia akan mengganti (kamu) dengan kaum yang lain; dan mereka tidak akan seperti kamu ini.” (Surah Muhammad: 38)

Kepimpinan negara Islam silih ganti beralih daripada bangsa Arab kepada bangsa-bangsa lain seperti Kurdi, Mongol, Turki, dan lain-lain bangsa yang beriman, berilmu, dan berakhlak. Seterusnya, bangsa itu pula mendominasi penduduk dalam negara Islam.

Pakatan Harapan (PH) yang memimpin kerajaan campuran sekarang, ahli Parlimen mereka didominasi oleh bukan Islam (seramai 50 orang bukan Muslim dan 31 orang Muslim). Mereka tidak menjadikan Melayu Muslim yang berintegriti untuk mendominasi penduduk negara ini sebagai majoriti berkonsepkan asas yang disebutkan dalam hadis sebelum ini.

Di samping dinamakan kerajaan campuran itu dengan kerajaan perpaduan walaupun penubuhannya menipu rakyat dan seluruh dunia. Meletakkan jenama ‘Kerajaan Perpaduan’ adalah menyalahi istilah ilmu politik iaitu kerajaan yang tiada pembangkang atau pembangkangnya terlalu kecil laksana nyamuk.

Selain itu, kerajaan campuran ini bercampur aduk pula dengan pelbagai ideologi seperti kalangan liberal, puak ekstrem berhaluan kiri mahupun kanan, serta kalangan oportunis. Malah mereka disertai oleh kalangan yang dipertikai integritinya seperti bekas banduan, kluster mahkamah, kronisme, dan nepotisme yang menjadi gejala dalam kerajaannya.

Betapa mereka adalah paling jauh daripada ciri-ciri madani yang mampu mencipta kemajuan yang positif dan jauh daripada konsep al-din yang wajib menjadi panduan.

Tambahan pula, mereka melantik kepimpinan negara daripada kalangan mereka yang hanya menang tipis dalam Pilihan Raya Umum Ke-15 (PRU-15) yang lalu dengan sokongan bukan Muslim, bukannya sokongan kaum Muslim yang mendominasi penduduk negara. Calon pemimpinnya berpindah-randah tempat bertanding sehingga terpaksa bergantung kepada sokongan bukan Islam yang tidak mendominasi keseluruhan penduduk.

Makin hari, makin terdedah perkara-perkara yang melibatkan soal salah laku, sehingga beberapa orang pemimpin dalam komponennya sendiri membuat teguran secara terbuka kepada media melalui lisan dan tulisan, menyentuh prinsip dan integriti yang menggoncangkan kedudukan mereka. Keadaannya tidak mampu ditutup dengan alasan kenyataan dan tindakan menyerang parti lawan dengan tujuan menutup kelemahan mereka.

Ibn Khaldun menegaskan konsep madani dalam tulisannya yang sangat bermakna:

الْإِنْسَانُ مَدَنِيٌّ بِالطَّبْعِ.

“Manusia itu bersifat madani secara tabii.” (Ibn Khaldun, Tarikh Ibn Khaldun [al-Muqaddimah], ms. 54)

Beliau menghuraikan konsep pembangunan insan yang sebenar bagi memulihkan semula negara yang rosak atau runtuh ialah melalui kebangkitan generasi baharu dan luar bandar yang bersih daripada kejahatan salah laku dan kelekaan yang menyebabkan jatuhnya kerajaan.

Tujuannya adalah untuk melakukan islah supaya bertukar keadaan, daripada jatuh kerana salah laku kepada perkara yang betul dan sahih, bukannya sekadar bertukar tangan yang membawa keburukan yang sama.

Allah SWT berfirman:

﴿…إِنَّ ٱللَّهَ لَا يُغَيِّرُ مَا بِقَوۡمٍ حَتَّىٰ يُغَيِّرُواْ مَا بِأَنفُسِهِمۡۗ وَإِذَآ أَرَادَ ٱللَّهُ بِقَوۡمٖ سُوٓءٗا فَلَا مَرَدَّ لَهُۥۚ وَمَا لَهُم مِّن دُونِهِۦ مِن وَالٍ١١﴾

“…Sesungguhnya, Allah tidak mengubah keadaan sesuatu kaum, sehingga mereka mengubah keadaan yang ada pada diri mereka sendiri. Dan apabila Allah menghendaki keburukan terhadap sesuatu kaum, maka tiada yang dapat menolaknya; dan sekali-kali tiada pelindung bagi mereka selain Dia.” (Surah al-Ra‘d: 11)

Demikianlah apabila niat mereka hanya mahu kepada pangkat dan jawatan sahaja, bukan kerana Allah, maka Allah membiarkan mereka itu merosakkan diri sendiri. Rasulullah SAW juga melarang pelantikan orang yang bernafsu rakus untuk meminta menjadi pemimpin kerana perbuatan tersebut menjauhkan hidayah dan pertolongan-Nya.

Allah SWT menguji manusia kerana mereka diberikan akal, kemampuan ilmu, dan pengalaman untuk mengambil iktibar. Mereka diuji dalam kehidupan dunia, termasuk dalam berkerajaan bagi mentadbir urusan dunia sebelum dihisab pada Hari Akhirat kelak. Firman Allah SWT:

تَبَٰرَكَ ٱلَّذِي بِيَدِهِ ٱلۡمُلۡكُ وَهُوَ عَلَىٰ كُلِّ شَيۡءٖ قَدِيرٌ١ ٱلَّذِي خَلَقَ ٱلۡمَوۡتَ وَٱلۡحَيَوٰةَ لِيَبۡلُوَكُمۡ أَيُّكُمۡ أَحۡسَنُ عَمَلٗاۚ وَهُوَ ٱلۡعَزِيزُ ٱلۡغَفُورُ

“Maha Suci Allah yang dalam tangan-Nya (genggaman kekuasaan-Nya) sahaja berada segala kerajaan, dan Dia Maha Kuasa atas segala sesuatu. (1) (Dialah Tuhan) yang menjadikan mati dan hidup, supaya Dia menguji kamu, siapakah antara kamu yang lebih baik amalnya. Dan Dia Maha Perkasa lagi Maha Pengampun. (2)” (Surah al-Mulk: 1–2)

Di sini menunjukkan bahawa mengambil alih kerajaan bukan sekadar mengambil tempat bagi merebut jawatan dengan keistimewaannya. Namun, kewajipan yang sepatutnya ialah menunaikan amanah Allah SWT bagi melakukan tashih (pembetulan) terhadap kerosakan yang berlaku, bukan berebut jawatan dan mengekalkan kerosakan atau menambah keburukannya.

Pada masa yang sama, bukan pula berlaku zalim terhadap mana-mana pihak yang tidak menyokong mereka dengan menyekat peruntukan yang diwajibkan kepada negeri-negeri dan ahli-ahli Parlimen, termasuk menyusahkan pegawai-pegawai kerajaan yang dikira tidak menyokong mereka.

Tindakan demikian adalah sungguh tidak bertamadun, tidak bermoral agama, dan tidak berkonsepkan demokrasi yang sebenar, malah menjadikan cara yang salah bagi mengekalkan kuasanya.

Ketika Pilihan Raya Umum Ke-14 (PRU-14) lalu, pengundi muda menolak Kerajaan Barisan Nasional (BN) kerana penyakit yang dihidapinya, kemudian mereka salah mengundi kerana menerima tawaran bohong secara spontan daripada PH. Selepas itu, PH pula ditumbangkan kerana kerapuhannya bersama janji bohong dan manifesto menipu yang dikatakan bukan kitab suci.

Kerajaannya tidak mampu melakukan perubahan seperti yang dijanjikan kerana sibuk dengan masalah dalaman, khususnya masalah kepimpinan yang tidak berintegriti.

Golongan pengundi muda dan luar bandar menerima Perikatan Nasional (PN) dalam PRU-15 kerana tema “Bersih dan Stabil”. Kerajaan PN yang ditubuhkan selepas kejatuhan kerajaan PH telah menunjukkan bukti perubahan, walaupun dalam masa yang singkat.

BN ditolak lebih terkebelakang bersama pengundi saluran satu, manakala PH pula mendapat undi bukan Islam di kawasan bandar yang mewah dan mempunyai kemudahan hidup yang tidak mendominasi penduduk secara keseluruhannya.

Tiba-tiba, kebangkitan generasi muda dan luar bandar itu dikecewakan dengan kerajaan campuran BN yang ditolak dan PH yang juga ditolak kerana tidak mendominasi rakyat yang sebenar. Termasuklah tidak menjadi teras perubahan politik bersifat madani yang diolah oleh Ibn Khaldun.

Keadaan ini menunjukkan berlaku perubahan yang lebih buruk; daripada BN yang dahulunya berpenyakit kepada PH yang lebih parah dengan pelbagai jenis penyakitnya. Apabila berlaku campuran dua kumpulan berpenyakit yang merosakkan perubahan dan menjadikannya lebih buruk, maka keadaan ini menunjukkan bahawa perjuangan menyelamatkan rakyat dan negara belum selesai.

Akhirnya, wujud keadaan laksana menanam pokok yang dikelilingi musuh daripada kalangan makhluk perosak. Walaupun sudah tumbuh dan berbunga, musim bunganya tidak mendatangkan hasil kerana dirosakkan oleh musuh sekiranya terus dibiarkan. Janganlah kita menerima nasib yang sama sebagaimana ‘Arab Spring’ yang tidak berbuah dan reformasi di negara jiran yang masih belum selesai.

Kita mengharapkan generasi muda yang membuat perubahan melalui PRU-15 baru-baru ini terus menjunjung konsep madani Ibn Khaldun dengan meneruskan perjuangan yang belum selesai bersama PN.

Allah SWT berjanji akan menolong rakyat yang diperbodohkan, sebagaimana firman-Nya:

وَنُرِيدُ أَن نَّمُنَّ عَلَى ٱلَّذِينَ ٱسۡتُضۡعِفُواْ فِي ٱلۡأَرۡضِ وَنَجۡعَلَهُمۡ أَئِمَّةٗ وَنَجۡعَلَهُمُ ٱلۡوَٰرِثِينَ٥

“Dan Kami hendak memberikan kurnia kepada orang-orang yang lemah (tertindas dan diperbodohkan) di bumi itu dan hendak menjadikan mereka pemimpin dan menjadikan mereka orang-orang yang mewarisi (bumi).” (Surah al-Qasas: 5)

Begitulah al-Quran merakamkan cerita yang berlaku pada zaman dahulu. Cerita al-Quran ialah mukjizat ilmu yang sentiasa berulang dalam perjalanan hidup sepanjang zaman.

Allah SWT juga tidak membiarkan penipuan mereka yang zalim tanpa balasannya. Firman Allah SWT:

﴿وَقَدۡ مَكَرُواْ مَكۡرَهُمۡ وَعِندَ ٱللَّهِ مَكۡرُهُمۡ وَإِن كَانَ مَكۡرُهُمۡ لِتَزُولَ مِنۡهُ ٱلۡجِبَالُ٤٦ فَلَا تَحۡسَبَنَّ ٱللَّهَ مُخۡلِفَ وَعۡدِهِۦ رُسُلَهُۥٓۚ إِنَّ ٱللَّهَ عَزِيزٞ ذُو ٱنتِقَامٖ٤٧﴾

“Dan sesungguhnya, mereka telah membuat makar (tipu daya) yang besar, padahal di sisi Allah jua (balasan) makar mereka itu. Dan sekalipun makar mereka itu (amat besar) sehingga gunung-ganang dapat lenyap kerananya. (46) Oleh kerana itu, janganlah sekali-kali kamu mengira Allah akan menyalahi janji-Nya kepada rasul-rasul-Nya; sesungguhnya Allah Maha Perkasa, lagi mempunyai pembalasan. (47)” (Surah Ibrahim: 46–47)

Tan Sri Abdul Hadi Awang
Presiden PAS

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Rentas negeri pertahan pekebun haram, ADUN DAP kini disiasat polis

Ahli Dewan Undangan Negeri (ADUN) DAP dari Selangor, Ronnie Liu yang merentas negeri dan terlibat dalam provokasi melibatkan pekebun haram tanaman durian musang king kini sedang disiasat pihak polis.

Polis mengesahkan dua kertas siasatan dibuka terhadap ADUN Sungai Pelek itu mengikut Seksyen 186 Kanun Keseksaan kerana menghalang tugas penjawat awam.

Ketua Jabatan Siasatan Jenayah Pahang SAC Mohd Yusri Othman berkata Liu dipercayai melakukan perbuatan itu di pekarangan Mahkamah Raub hari ini semasa prosiding reman terhadap 18 pekebun durian Musang King yang didakwa menceroboh kawasan hutan simpan berlangsung.

“Siasatan juga dilakukan mengikut Peraturan 17 Peraturan-Peraturan Pencegahan dan Pengawalan Penyakit Berjangkit 2021 jika beliau melanggar prosedur operasi standard (SOP) semasa merentas negeri ke Raub .

“Walaupun beliau boleh merentas negeri sebagai ahli politik namun ia bergantung kepada SOP Majlis Keselamatan Negara,” katanya lapor Bernama.

Dalam satu video yang tular, Ahli Jawatankuasa DAP Kebangsaan itu didapati bertegang urat dengan pihak berkuasa yang sedang bertugas semasa pekebun tersebut sedang dibawa turun daripada trak polis.

Turut kelihatan di pekarangan mahkamah ialah beberapa lagi ahli politik DAP antaranya Ahli Parlimen Raub Tengku Zulpuri Shah Raja Puji, Ahli Parlimen Bentong Wong Tack, Ahli Dewan Undangan Negeri (ADUN) Bilut Lee Chin Chen dan ADUN Tras Chow Yu Hui.

Mahkamah Majistret Raub membenarkan 18 pekebun berusia lingkungan 17 hingga 60 tahun itu direman sehingga esok bagi membantu siasatan Jabatan Perhutanan Pahang berhubung dakwaan meneroka Hutan Simpan Kekal Batu Talam untuk menanam Musang King.


Muhyiddin sahkan dipanggil SPRM buat kali kedua esok pagi

Suruhanjaya Pencegahan Rasuah Malaysia (SPRM) memanggil mantan Perdana Menteri Tan Sri Muhyiddin Yassin esok pagi ke ibu pejabatnya di Putrajaya.

Presiden Bersatu itu mengesahkan dipanggil pihak berkuasa buat kali kedua esok pada ketika partinya sedang menjalankan persiapan untuk mengadakan Perhimpunan Agung Tahunan Bersatu yang akan bermula Jumaat ini.

“Hari ini saya hadir ke beberapa mesyuarat berkaitan Perhimpunan Agung Tahunan Bersatu yang akan bermula Jumaat ini.

“Bagaimanapun esok Khamis saya diminta ke ibu pejabat SPRM pada pukul 11 pagi,” katanya dalam satu hantaran Facebook.

Pemimpin Bersatu menjadi sasaran pendakwaan bermotif politik oleh SPRM dan akaun parti juga sudah dibekukan sehingga hari ini.

Pada 20 Februari, Datuk Wan Saiful Wan Jan yang juga Ahli Parlimen Tasek Gelugor serta seorang lagi pemimpin parti ditahan dan didakwa SPRM.

Sebarang langkah untuk mendakwa pemimpin utama Bersatu dijangka akan memanaskan lagi suhu politik negara.

Pemimpin Perikatan Nasional (PN) sebelum ini memberi amaran pentadbiran Datuk seri Anwar Ibrahim akan melakukan penahanan secara besar-besaran bagi memburuk-burukkan pemimpinnya menjelang Pilihan Raya Negeri (PRN) di enam negeri di mana lima daripadanya mempunyai jumlah pengundi Melayu yang besar.

Pada Pilihan Raya Umum ke-15 (PRU-15), kerajaan Pakatan Harapan (PH)-Barisan Nasional (BN) hilang undi Melayu kepada PN.

Sementara itu, ahli jawatankuasa Armada Bersatu Harris Idaham Abdul Rashid berkata penyokong parti akan berkumpul bagi menunjukkan sokongan kepada presiden mereka, esok.

“Kami baru saja dapat maklumat bahawa presiden kami akan dipanggil ke pejabat SPRM esok untuk soal siasat.

“Kami jangka akan ada pendakwaan pada esok petang atau keesokannya (Jumaat). Jadi kami sedang bersiap sedia untuk tunjukkan solidariti kami,” katanya dipetik laporan media.


Tular pecat pegawai disiasat SPRM, Fahmi akan lapor polis

Menteri Komunikasi dan Digital Fahmi Fadzil mengarahkan setiausaha politiknya membuat laporan polis berhubung dakwaan yang tular berkait kementeriannya, samalam, lapor Bernama.

Beliau didakwa telah memecat pegawainya yang sedang sedang disiasat Suruhanjaya Pencegahan Rasuah Malaysia (SPRM).

Beliau berkata dakwaan itu adalah palsu dan fitnah yang jahat terhadap Kementerian Komunikasi dan Digital (KKD) termasuk dirinya sendiri.

“Semua pegawai saya setakat sekarang ini, masih berkhidmat seperti biasa dan tiada siapa pun yang dipanggil SPRM. Perkara ini telah kita sahkan.

“Saya beri peringatan dan nasihat, kalau tidak pasti jangan kongsi. Sila semak sebelum sebar dan pihak Suruhanjaya Komunikasi dan Multimedia (SKMM) juga memantau dan sekiranya perlu ambil tindakan maka tindakan akan diambil,” katanya ketika ditemui pemberita selepas menghadiri Sesi Townhall Menteri Bersama Warga KKD Terengganu di Auditorium RTM di Kuala Terengganu, hari ini.

Semalam, portal Edisi Siasat menerusi saluran Telegram mendakwa Fahmi dan Menteri Sumber Asli, Alam Sekitar dan Perubahan Iklim Nik Nazmi Nik Ahmad memecat pegawai masing-masing kerana dipanggil SPRM untuk membantu siasatan rasuahmenafikan dakwaan seorang daripada pegawainya sedang disiasat Suruhanjaya Pencegahan Rasuah Malaysia (SPRM).


Ebrahim Raisi belum angkat sumpah Presiden sudah dituduh kes jenayah

Belum lagi mengangkat sumpah sebagai Presiden Iran yang baharu, Amnesty International hari ini mengeluarkan laporan mengatakan pemimpin Iran Ebrahim Raisi, terbabit dalam jenayah terhadap kemanusiaan, termasuk pembunuhan, penyeksaan dan menghilangkan tanpa berita individu tertentu.

Laporan itu, yang dikeluarkan beberapa jam setelah Ebrahim diumumkan sebagai pemenang pilihan raya presiden republik Islam itu, turut mengecam pelantikannya, sementara siasatan sedang dijalankan.

Setiausaha Agung Amnesty International Agnès Callamard, berkata Ebrahim bukan disiasat atas perbuatannya terhadap kemanusiaan dengan terbabit dalam pembunuhan, dan penyeksaan, sebaliknya akan mengangkat sumpah sebagai presiden.

“Pada 2018 Amnesty International mendokumenkan bagaimana Ebrahim menjadi salah seorang anggota ‘suruhanjaya kematian’ yang secara paksa menghilang ribuan ahli politik pembangkang di penjara Evin dan Gohardasht berdekatan Tehran.

“Keadaan nasib mangsa dan di mana mayat mereka, hingga hari ini, disembunyikan secara sistematik oleh pihak berkuasa Iran, merupakan kejahatan berterusan terhadap kemanusiaan,” katanya dalam laporan itu.

Laporan itu juga menyebut Ebrahim sebagai ketua badan kehakiman Iran telah melakukan tindakan keras terhadap pejuang hak asasi manusia yang menyaksikan ratusan penentang, pembela dan anggota kumpulan minoriti dianiaya dan ditahan sewenang-wenangnya.

Ebrahim, 60 tahun, seorang ulama ultra konservatif dijangka mengambil alih jawatan Presiden Iran daripada Hassan Rouhani pada Ogos ini selepas menang pilihan raya itu dengan memperoleh 62 peratus undi.

Presiden Iran, Hassan Rouhani, semalam berkata penggantinya dipilih melalui proses yang terbuka, namun ramai yang sudah menjangkakan kemenangan Ebrahim, malah tiga lagi calon sudah mengakui kekalahan mereka.

Dua calon konservatif lain, iaitu Mohsen Rezai dan Amirhossein Ghazizadeh Hashemi selain satu-satunya calon reformis iaitu bekas gabenor bank pusat, Abdolnasser Hemmati, turut mengucapkan tahniah kepada Ebrahim.- Agensi


87.7 peratus remaja lengkap divaksin

Lebih 5.61 juta remaja berusia 12 hingga 17 tahun telah menerima suntikan vaksin sejak Program Imunisasi Covid-19 Kebangsaan (PICK-Remaja) dilancarkan pada 8 September 2021 hingga semalam.

Kementerian Kesihatan (KKM) memaklumkan daripada jumlah itu seramai 2,760,090 atau 87.7 peratus remaja telah lengkap divaksinasi.

“Sementara 90.6 peratus atau 2,851,195 remaja lagi menerima sekurang-kurangnya satu dos,” menurut KKM menerusi kemas kini laman sesawang Covidnow pagi ini.

Bagi populasi dewasa, KKM berkata sejak 24 Februari 2021 hingga semalam seramai 22,868,434 atau 97.7 peratus individu telah lengkap divaksinasi.

Manakala, 23,158,375 atau 98.9 peratus lagi populasi dewasa menerima sekurang-kurangnya satu dos.

“Sejak dilancarkan Oktober lalu, seramai 6,865,812 individu, terutama warga emas berusia 60 tahun dan ke atas serta petugas barisan hadapan telah menerima suntikan dos penggalak,” kata KKM.

Keseluruhannya lebih 58.3 juta dos vaksin Covid-19 telah diberikan kepada penduduk Malaysia, termasuk warganegara asing, sejak Februari tahun lalu.

Daripada jumlah itu, 78.5 peratus atau lebih 25.62 juta individu telah lengkap divaksinasi, dan 79.7 peratus atau lebih 26.0 juta lagi menerima sekurang-kurangnya satu dos.


Keseronokan bertukar tragedi: Dua pelajar UniKL lemas di Peretak

Keseronokan tujuh pelajar sebuah universiti swasta bermandi-manda di Sungai Chiling Peretak, Kuala Kubu Baharu bertukar tragedi apabila dua daripada mereka lemas, tengah hari tadi (30 Disember 2022).

Mangsa ialah Shaik Rahim Khan Salauddin dan Muhammad Arief Haiqal Azhan masing-masing berusia 21 tahun dari Universiti Kuala Lumpur (UniKL).

Pengarah Jabatan Bomba dan Penyelamat Selangor, Datuk Norazam Khamis berkata, pihaknya menerima panggilan kecemasan membabitkan kejadian pada pukul 12 tengah hari.

Katanya, sepasukan lima anggota dari Balai Bomba dan Penyelamat Kuala Kubu kemudian dikerahkan ke lokasi kejadian.

“Bomba tiba 21 minit kemudian dan mendapati mangsa pertama telah dibawa naik oleh orang awam dan pihak bomba memberi bantuan pertolongan cemas.

“Mangsa kedua dijumpai oleh anggota bomba yang melakukan pencarian di kawasan kejadian pada jam 12.45 tengah hari,” katanya. – UtusanTV


Mahkamah benarkan pasport Peguam Najib dipulang sementara untuk ke Australia

Mahkamah Tinggi Kuala Lumpur hari ini membenarkan permohonan peguam Tan Sri Muhammad Shafee Abdullah untuk mendapatkan pasport secara sementara bagi membolehkannya ke Australia untuk menghadiri mesyuarat perundangan dengan peguam kanan yang berasal dari United Kingdom.

Hakim Datuk Muhammad Jamil Hussin memberikan pelepasan sementara pasport peguam itu mulai 6 Sept hingga 12 Sept 2022 selepas Timbalan Pendakwa Raya Afzainizam Abdul Aziz tidak membantah permohonan tersebut, lapor Bernama.

Terdahulu, Muhammad Shafee memaklumkan bahawa terdapat sedikit pembetulan di dalam afidavit sokongan dalam permohonannya untuk mendapatkan pasport, yang sebelum ini diserahkan kepada mahkamah sebagai syarat jaminan.

“Dalam afidavit hanya menyatakan saya berjumpa Peguam Kanan Geoffrey Robertson di Melbourne. Saya minta kebenaran kepada Yang Arif supaya ia diubah dengan menambah lokasi Sydney di dalam afidavit itu.

“Ini kerana Geoffrey Robertson mempunyai rumah di Melbourne, tetapi beliau beroperasi dari firma adiknya Martin di Sydney, jadi saya mungkin pergi kedua-dua tempat ini,” kata Muhammad Shafee.

Peguam Wee Yeong Kang yang mewakili Muhammad Shafee pula berkata pihaknya memohon agar pasport anak guamnya diserahkan sementara dari 6 Sept hingga 12 Sept 2022 dan dipulangkan semula kepada mahkamah 14 Sept 2022.

Muhammad Shafee, peguam bela utama bekas Perdana Menteri Datuk Seri Najib Tun Razak dalam kes berkaitan SRC International Sdn Bhd dan 1Malaysia Development Berhad (1MDB), telah dibenarkan ke luar negara beberapa kali selepas beliau sendiri didakwa di mahkamah.

Peguam berusia 70 tahun itu telah menyerahkan pasportnya kepada mahkamah pada September 2018 setelah didakwa atas dua pertuduhan menerima RM9.5 juta yang merupakan hasil aktiviti haram melalui dua cek yang dikeluarkan oleh Najib yang dimasukkan ke dalam akaun CIMB Bank Berhad miliknya.

Muhammad Shafee juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Dis 2013 dan 31 Dis 2014.

Pada 12 Mei lepas, pihak pendakwaan telah menutup kes berkenaan selepas memanggil lapan saksi sepanjang perbicaraan yang bermula 21 Mei 2021 dan hujahan lisan ditetapkan pada 15 Sept di hadapan Hakim Muhammad Jamil.


Rafizi bina kekayaan melalui derma orang ramai?

Kekayaan Timbalan Presiden PKR, Rafizi Ramli dipersoal termasuk mengenai pegangannya dalam syarikat tinjauan awam yang diasaskannya, Invoke Solutions Sdn Bhd.

Bendahari Bersatu Johor, Datuk Mohd Rashid Hasnon membangkitkan beberapa persoalan kepada calon Pakatan Harapan (PH) bagi Parlimen Pandan itu.

“Invoke ditubuhkan oleh Rafizi kononnya untuk kepentingan awam. Invoke telah merayu dan menerima sokongan orang ramai melalui beberapa cara kutipan dana.

“Adakah Rafizi bersetuju Invoke menerima sokongan awam termasuk melalui beberapa cara kutipan dana walaupun beliau telah memasukkan wang beliau sendiri?

“Adakah Rafizi bersetuju bahawa saham Invoke yang kini bernilai berjuta-juta ringgit adalah sebab sokongan orang ramai dan publisiti terhadapnya untuk mendapatkan pilihan raya yang adil,” soalnya melalui satu kenyataan, hari ini lapor Malaysiakini.

Pada 2 November lalu, Rafizi tampil mengisytiharkan hartanya dengan nilai aset bersih sebanyak RM18.85 juta  di mana kebanyakan asetnya diperoleh daripada pelaburan saham dalam Invoke.

Rashid yang juga penyandang Parlimen Batu Pahat menuntut penjelasan soal kenyatan Rafizi pada tahun 2017 yang menyatakan Invoke merupakan entiti yang tidak berasaskan keuntungan namun kini beliau membina kekayaan melalui syarikat itu.

“Mengapakah setelah diumumkan pada tahun 2017 bahawa Invoke bukanlah bertujuan untuk mendapatkan keuntungan peribadi termasuk pemegang saham, beliau menyimpan saham yang telah berkali ganda nilainya sebagai harta peribadi beliau?

“Dalam memegang kepada kenyataan beliau sendiri pada tahun 2017 bahawa Invoke adalah satu entiti tidak berasaskan keuntungan (non-profit), adalah Rafizi akan menubuhkan suatu amanah atas saham-saham untuk kepentingan awam atau beliau masih terus memegang saham itu sebagai milik peribadi beliau?”, katanya.

Tegasnya, orang ramai menyokong Invoke bagi tujuan murni bukan untuk mengkayakan sesiapa.

“Adalah satu perkara yang tidak boleh dipertikaikan bahawa Invoke dibina berasaskan sokongan orang ramai. Orang ramai yang menyokong Invoke kerana mereka dijamin oleh Rafizi bahawa Invoke wujud untuk memastikan pilihanraya yang adil.

“Mereka menyokong untuk satu tujuan yang murni, bukan untuk memperkayakan mana-mana individu. Tetapi bukankah kini jelas bahawa Rafizi telah diperkayakan oleh Invoke? Saham tersebut bernilai RM16.7 juta kini menurut pengisytiharan beliau sendiri,” katanya.

Rafizi sebelum ini berkongsi sehingga 31 Oktober lalu, aset bersihnya bernilai RM18,851,350. Hanya lebih RM1.1 juta dalam simpanan dan KWSP manakala RM16.7 juta melalui pegangannya dalam syarikat Invoke Solutions Sdn Bhd.


Zahid sahkan Noraini dilantik Pengerusi RISDA baharu

Datuk Dr Noraini Ahmad dilantik sebagai Pengerusi Pihak Berkuasa Kemajuan Pekebun Kecil Perusahaan Getah (RISDA) yang baharu

Lantikan Ketua Wanita UMNO itu sebagai Pengerusi RISDA itu disahkan Timbalan Perdana Menteri, Datuk Seri Dr Ahmad Zahid Hamidi untuk menerajui badan berkanun itu.

“Ya, saya mengesahkan Noraini Ahmad dilantik sebagai Pengerusi RISDA,” katanya secara ringkas ketika diminta mengulas dakwaan lantikan terbabit yang tular di media sosial sejak semalam.

Terdahulu Zahid yang juga Menteri Kemajuan Desa dan Wilayah (KKDW) mengadakan lawatan kerja di Ibu Pejabat Lembaga Kemajuan Wilayah Pulau Pinang (PERDA) di sini, hari ini.

Untuk rekod, Noraini, 56, sebelum ini pernah memegang jawatan Menteri Pengajian Tinggi.

Selain itu, beliau juga adalah wanita pertama dilantik sebagai Pengerusi Jawatankuasa Kira-kira Wang Negara (PAC) bagi memeriksa dan memantau urusan dan pentadbiran kewangan negara.

Semalam tular di media sosial beberapa keping gambar berserta ucapan tahniah yang mendakwa Noraini dilantik sebagai Pengerusi RISDA yang baharu.


Khaled tak tanding kerana takut kalah tapi kata Bersatu tak kuat

Naib Presiden UMNO Khaled Nordin yang mengumumkan tidak bertanding di mana-mana kerusi kerana takut mengalami kekalahan seperti yang berlaku pada 2018 lalu, mendakwa Pakatan Harapan (PH) menjadi saingan kepada Barisan Nasional (BN), bukan Bersatu.

Ini kerana PH lah menjadi punca BN khususnya UMNO dan dia sendiri sebagai Menteri Besar Johor ketika itu kalah teruk pada Pilihan Raya Umum Ke-14 (PRU14) lalu.

Walaupun, sesetengah pemimpin UMNO negeri itu melihat Khaled layak mengetuai kerajaan negeri jika bertanding Pilihan Raya Negeri (PRN) Johor tidak lama lagi, dan BN menang besar, ada juga yang melihat dia tidak lagi relevan dalam suasana politik baharu sekarang ini yang dimonopoli golongan muda.

Malah, kerana bimbang lebih ramai golongan muda tidak memberi sokongan kepada UMNO yang dicop sebagai parti rasuah dipimpin pula oleh kluster mahkamah, Khaled mengalihkan perhatian mengatakan PH menjadi saingan mereka dalam PRN Johor kali ini.

Imej UMNO sebagai parti rasuah ini, sebelumnya dibangkitkan bekas Ketua Hakim Negara, Tun Abdul Hamid Mohamad.

Menurut Abdul Hamid UMNO tidak ada pilihan dan tidak boleh menunggu lebih lama lagi sebaliknya perlu segera merehatkan Presidennya Zahid Hamidi serta Najib Razak, bagi membuang imej parti itu yang terpalit dalam belenggu rasuah.

Malah Bekas Ketua Hakim Negara itu berpendapat Zahid dan Najib sekarang ini menggunakan UMNO untuk membebaskan mereka daripada pertuduhan di mahkamah. Berita berkaitan

Pada PRU14 lalu, Khaled kalah teruk di dua kerusi ditandinginya. Di Parlimen Pasir Gudang dia kalah kepada calon PH, Hasan Karim yang memperoleh majoriti 24,726 undi.

Tidak puas hanya bertanding di kerusi Parlimen, Naib Presiden UMNO itu turut bertanding di kerusi Dewan Undangan Negeri (DUN) Permas yang dimenanginya pada PRU13, tetapi nasibnya malang apabila rakyat sudah menolaknya, apabila BN dan UMNO terjebak dengan skandal kewangan terbesar dalam sejarah dunia – menyeleweng dana berdaulat negara, 1Malaysia Development Berhad.

Dia juga – seperti pemimpin UMNO lain – menjadikan alasan tidak mahu kerajaan negeri diugut adalah punca PRN Johor perlu diadakan.

Untuk rekod kerajaan negeri Johor sebelum ini adalah gabungan BN dan Perikatan Nasional (PN) yang memiliki 29 kerusi manakala pembangkang 27 kerusi, tetapi mampu bertahan kerana semua Ahli Dewan Undangan Negeri (ADUN) PH mahupun PN, tidak berminat untuk menyebabkan PRN diadakan.

Kecuali UMNO yang rakus dengan sikap tamakkan kuasa tanpa mempedulikan rakyat, lalu mengambil kesempatan daripada kematian ADUN Kempas daripada Bersatu, Datuk Osman Sapian untuk mencipta alasan ‘kerajaan negeri takut tumbang’ dan perlu diadakan PRN.

Sebagaimana alasan dikatakan Khaled pada pertemuannya dengan pemimpin UMNO Pasir Gudang semalam, PRN itu perlu diadakan kerana kerajaan Johor hanya mempunyai satu kerusi majoriti.

“UMNO tidak mahu Kerajaan Negeri diheret dengan pelbagai ugutan politik, ancaman menarik sokongan, dan sebagainya memandangkan Johor hanya mempunyai 1 majoriti sahaja.

“Maka atas dasar itu, UMNO ambil tanggungjawab untuk memulangkan kembali mandat kepada rakyat untuk memilih kerajaan yang diyakini berkemampuan dan stabil,” kata Khaled.

Namun, seperti kata Presiden PAS Tan Sri Abdul Hadi Awang, UMNO ibarat itik yang telah patah kaki yang lupa daratan apabila telah sembuh. Berita berkaitan

Kenyataan Hadi menyusul pendapat Ahli Jawatankuasa Dewan Ulama PAS Pusat, Mokhtar Senik yang mengatakan UMNO telah kembali dirasuk sifat asal mereka yang tamakkan kuasa dan rakus terhadap kerusi pilihan raya, serta tidak insaf terhadap kekalahan teruk pada PRU lalu.

“Pada saya UMNO boleh dipapah dan dibantu untuk kuat tetapi tidak boleh dirawat sehingga menjadi terlalu kuat kerana bila merasa terlalu kuat UMNO akan mula lupa dan hilang keinsafannya,” kata Mokhtar. Berita berkaitan


Tawan Selangor: PAS tak cakap kosong, 33 kerusi DUN pengundi Melayu

PAS tidak bercakap kosong apabila meletakkan keyakinan Perikatan Nasional (PN) mampu membuat kejutan dengan merampas Selangor daripada Pakatan Harapan (PH) pada pilihan raya negeri (PRN) yang bakal diadakan dalam beberapa bulan lagi.

Keyakinan itu adalah berdasarkan kepada kemenangan PAS dan PN pada Pilihan Raya Umum Ke-15 (PRU-15), khususnya di kerusi majoriti Melayu, kata Setiausaha Perhubungan PAS Selangor, Roslan Shahir Datuk Mohd Shahir.

Menurutnya selepas Kelantan, Terengganu, Kedah dan terbaharu iaitu Perlis, kini giliran Selangor pula untuk ditawan dalam PRN akan datang.

“PAS menang 43 daripada 222 kerusi Parlimen dalam PRU-15 lalu. Kemenangan itu rata-rata di kerusi majoriti Melayu,” katanya sambil memberikan fakta berkaitan kedudukan pengundi Melayu di kawasan Parlimen ketika PRU lalu.

Beliau menggariskan 21 kerusi Parlimen mempunyai 90 peratus pengundi Melayu; 80 peratus (10 kerusi); 70 peratus (tujuh kerusi); dan 60 peratus (empat kerusi).

Roslan berkata satu sahaja kerusi Parlimen yang mempunyai pengundi Melayu di bawah 60 peratus iaitu Kuala Langat (58.69 peratus), manakala 41.31 peratus adalah pengundi bukan Melayu.

Untuk rekod, walaupun, di Parlimen Kuala Langat pengundi Melayunya di bawah 60 peratus tetapi calon PN yang juga Pesuruhjaya PAS Selangor, Datuk Dr Ahmad Yunus Hairi, berjaya merampas kerusi itu daripada Pakatan Harapan (PH) dalam saingan enam penjuru.

Dr Ahmad Yunus yang juga Ahli Dewan Undangan Negeri (ADUN) Sijangkang, menang dengan 1,833 undi apabila memperoleh 52,867 undi, manakala calon PH (51,034 undi); dan Barisan Nasional (18,685), manakala calon Pejuang dan dua calon Bebas hilang deposit.

PH dan BN meletakkan calon bukan Melayu bagi kerusi Parlimen Kuala Langat iaitu masing-masing G Manivanan (PH) dan M Mohana (BN), tetapi kelihatannya majoriti pengundi Melayu telah bersatu menolak mereka.

Semalam, Dr Ahmad Yunus yakin PN mempunyai kelebihan untuk merampas dan mengambil alih pentadbiran negeri Selangor daripada PH, pada PRN akan dtang walaupun perkara itu cuba dinafikan pihak lawan.

Ini kerana, katanya wujud beberapa faktor serta perkembangan mutakhir politik semasa yang ternyata menyumbang ke arah keyakinan dan kemenangan PN, termasuk rakyat Selangor yang telah muak dengan siri-siri pembohongan dan jani-janji palsu PH.

“Calon PH dan Barisan Nasional (BN) kecundang di enam kerusi Parlimen di Selangor dalam Pilihan Raya Umum Ke-15 (PRU15), malah BN gagal menang walau satu kerusi pun di Selangor.

“PH dilihat tidak memiliki kemampuan membawa imej yang dikehendaki rakyat dalam pentadbiran, tambahan pula apabila mereka sanggup bekerjasama dengan BN yang selama ini mereka serang sebagai kleptokrat dan serba pincang,” kata Dr Ahmad Yunus.

Mengulas lanjut, Roslan yang merujuk kemenangan Dr Ahmad Yunus di kerusi 58.69 peratus Melayu itu mempersoalkan kedudukan 33 daripada 56 kerusi Dewan Undangan Negeri (DUN) Selangor yang majoritinya dikuasai pengundi Melayu.

“Walau di kerusi 58.69% Melayu calon PAS mampu menang di Selangor bagaimana pula di DUN Selangor nanti?

“Selangor punya 56 kerusi DUN yang mana 33 kerusi mempunyai lebih 60 peratus pengundi Melayu. Kerana itu PAS bukan cakap kosong.

“Insya-Allah dengan kewibawaan calon-calon PAS dan rekod pengalaman bersih dan cemerlang ketika berada dalam kerajaan negeri satu ketika dahulu kita yakin Selangor punya potensi dan bakal menjadi negeri kelima yang akan dimenangi PAS melalui Perikatan Nasional.

“Ayuh anak-anak Selangor kita bawa perubahan. Selangor perlukan kerajaan yang prihatin, bersih dan stabil. Undi anda penentunya,” kata beliau lagi.


Ucapan Setiausaha Agung Bersatu 12 Mac 2023

Assalamualaikum warahmatullahi wabarakatuh dan salam sejahtera.

Segala puji bagi Allah, selawat dan salam ke atas junjungan mulia Nabi Muhammad SAW.

1. Saya terpanggil sekali lagi untuk mengucapkan rasa syukur serta bangga yang tidak terhingga kerana kita semua dapat berkumpul dan berjumpa semula pada hari ini.

2. Yang ada dalam dewan pada hari ini, terutamanya para perwakilan yang datang dari jauh dan dekat, adalah kerana demi satu wadah perjuangan parti yang disulami dengan roh kekeluargaan, setiakawan dan perjuangan sejati.

3. Inilah Parti Pribumi Bersatu Malaysia. Parti yang lahir bagi memenuhi tuntutan perjuangan bangsa Malaysia khususnya masyarakat pribumi – dan seterusnya mengangkat serta menjulang maruah pertiwi ke persada dunia.

4. Kita ucapkan tahniah kepada SRIKANDI dan ARMADA yang telah berjaya melaksanakan Persidangan Agung Tahunan masingmasing. Tahniah juga kepada SRIKANDI MUDA yang julung-julung kalinya mengadakan konvensyen SRIKANDI MUDA dengan jayanya.

5. Kita semua amat berbangga dengan semangat juang serta nilai patriotisme tinggi yang diperlihatkan SRIKANDI, ARMADA dan SRIKANDI MUDA. Sekali lagi, syabas dah tahniah kepada mereka semua.

6. Hari ini kita boleh lihat akan kesungguhan, komitmen, kesetiaan, pengorbanan masa serta keringat yang ditunjukkan oleh semua perwakilan dan pemerhati yang hadir dalam Perhimpunan Agung Tahunan parti pribumi yang kita sayangi ini.

7. Parti yang kini menjadi tempat untuk rakyat, khususnya bumiputera bergantung harap. Parti yang mendapat dukungan besar pengundi dalam PRU-15 lalu terutamanya daripada golongan muda. Parti yang telah banyak berjasa kepada rakyat, walaupun umurnya baru menginjak 6 tahun – terutamanya ketika Presiden kita, Tan Sri Muhyiddin Yassin memimpin negara.

8. Kekuatan inilah yang ditakuti oleh musuh-musuh politik kita. Sinar inilah yang tidak disenangi oleh mereka. Marak gelombang sokongan rakyat inilah yang mahu dibunuh oleh mereka dengan cara yang paling kejam, kotor dan zalim – dengan cara merosakkan imej pemimpin serta parti kita.

9. Satu demi satu pemimpin kita disiasat dan didakwa dengan pertuduhan politik. Tidak cukup dengan fitnah jahat ke atas pemimpin, akaun parti juga dibekukan dan seboleh mungkin mereka mahu parti ini dilumpuhkan. Inilah dia politik kotor yang dimainkan oleh mereka.

PENDAKWAAN TERPILIH – BERMOTIF POLITIK & PENGANIAYAAN

Sidang perwakilan sekalian…

10. Penguasa zalim tidak akan bertahan lama. Penindasan demi penindasan yang bersulam dendam kesumat ini bakal menjerat leher mereka sendiri.

11. Kezaliman akan dibalas dengan kehancuran – sebagaimana Allah SWT menghancurkan kekuasaan Raja Jalut iaitu seorang raja yang zalim, yang angkuh dengan kekuatannya, yang menindas rakyat serta musuh-musuhnya hanya dek kerana merasa dia paling berkuasa TETAPI akhirnya tersembam menyembah bumi dan tewas ditangan pemuda belasan tahun.

12. Pemuda belasan tahun inilah akhirnya yang mengambil alih kuasa pemerintahan, menggantikan Raja Jalut dan diangkat kemuliaannya oleh Allah SWT dengan diberi pangkat kenabian. Pemuda inilah Nabi Daud A.S dan kisah ini diriwayatkan dalam surah al-Baqarah ayat 251 untuk dijadikan pedoman oleh kita semua.

13. Hari ini kerajaan campuran PH-BN menzalimi kita. Menzalimi BERSATU dan Perikatan Nasional. Mereka memperalatkan agensi-agensi kerajaan untuk melakukan character assassination ke atas pemimpin serta parti kita.

14. Mereka melakukan pendakwaan terpilih – yang bermotif politik serta penganiayaan. TETAPI YAKINLAH, PERCAYALAH, KITA DIPIHAK YANG BENAR.

15. Masakan tidak. Siasatan belum pun lengkap, kertas pertuduhan telah pun tersedia dan sengaja disebarkan untuk memalukan pemimpin kita – dan sudah tentu untuk memalukan parti kita.

16. Malah ketika dalam mahkamah, sesudah pertuduhan telah pun dibacakan – apabila diminta dokumen lengkap oleh para peguambela kita, pihak mereka belum pun ada dokumen lengkap pertuduhan itu. Maknanya apa? Maknanya jelas, iaitu mereka hanya mahu melakukan pertuduhan politik bagi merosakkan imej BERSATU dan Perikatan Nasional.

17. Mereka mahu menutup kebobrokan sendiri dan mengalih perhatian rakyat terhadap kegagalan pentadbiran kerajaan campuran ini dengan cara memfitnah dan menuduh kita TETAPI RAKYAT TIDAK BODOH. RAKYAT SEDAR YANG MANA INTAN – YANG MANA KACA. RAKYAT TAHU YANG MANA SEKADAR TIN KOSONG – DAN YANG MANA BENAR-BENAR LAYAK MEMIMPIN NEGARA.

18. BUKTINYA SEJAK KHAMIS, BERBAKUL-BAKUL KRITIKAN, KUTUKAN dan MAKI HAMUN RAKYAT ke atas Perdana Menteri Ke-10. Cuba kita lihat isu KWSP. Bukan cagaran yang rakyat mahukan, rakyat mahukan wang mereka. Sebab itu banyak cemuhan, kata nista dan kemarahan yang ditimbulkan oleh rakyat.

NAFIRI PERANG

Sidang Perwakilan Sekalian…

19. Nafiri perang Pilihan Raya Negeri Kelantan, Terengganu, Kedah, Pulau Pinang, Selangor dan Negeri Sembilan sudah dibunyikan. Makanya, kita tidak boleh sedikit pun terlalai dan berada dalam silent mood.

20. Pilihan Raya bukanlah satu pertarungan yang enteng. Mereka akan melakukan apa sahaja demi untuk mengalahkan kita.

21. Pilihan raya bukan sekadar penentu kepada survival dan hala tuju parti kita – malah ianya akan menentukan berapa lama hayat kerajaan campuran ini mampu untuk bertahan.

22. Bangunlah wahai pejuang dan penyokong parti, bangunlah. Wajib kita bersedia untuk berperang demi mempertahankan kebenaran. Bangunlah demi untuk menjaga parti keramat yang kita cintai ini. Ikan parang sudah disalai, Siap bahan hendak menggulai, Tegar berumah di tepi pantai, Usah gentar ombak membadai.

23. Ingin saya ingatkan kepada semua perwakilan, semua ahli parti, semua penyokong -tidak kira tua atau muda, kita turun ke medan perang Pilihan Raya Negeri dengan satu azam iaitu untuk meraih kemenangan.

24. Insya-Allah kita kekalkan KEDAH, KELANTAN, TERENGGANU dan insya-Allah kita tawan SELANGOR, NEGERI SEMBILAN DAN PULAU PINANG.

25. Dalam peperangan ini, kita tidak harus merasa gentar walaupun badai yang melanda, dengan manusia rakus yang sanggup menghalalkan apa jua tindakan mereka. Jangan bimbang lawan tetap lawan.

26. Yakinlah, kerajaan yang ada ini adalah kerajaan yang rapuh dan kerajaan yang sarat dengan kepentingan peribadi.

27. Ini adalah kelompok yang dimaksudkan oleh Allah SWT melalui firman-Nya dalam surah Al Hasyar ayat 14 yang bermaksud:

“Kamu melihat mereka itu macam bersatu. Tetapi sebenarnya hati mereka berpecah-belah.”

28. Cuba kita lihat mereka hari ini. Mereka hanya bergabung atas kepentingan masing-masing. Marriage Of Conveniece ini tidak berlandaskan keikhlasan. Mereka cuma saling gunamempergunakan antara satu sama lain.

29. Yang pasti mereka cuma berkongsi bantal tetapi mimpinya lain-lain. Isnya-Allah, mimpi mereka ini tidak akan berpanjangan.

30. Hari ini pun, rakyat sudah nampak retak-retak perpecahan sesama mereka. Mereka sudah bercakaran secara terbuka semasa sendiri. Mereka saling menyerang secara terbuka antara satu sama lain.

31. Tok Guru Tan Sri Abdul Hadi Awang pun dah berkata, kalau rumah kita berdinding kaca, jangan ganggu jiran sebelah – tetapi mereka ini sombong, angkuh dan bongkak.

32. Isu dan kepentingan rakyat tidak ditangani. Kehendak rakyat mereka tidak santuni. Ekonomi negara mereka tidak uruskan dengan baik tetapi sibuk mencari dan mereka cipta pertuduhan ke atas musuh politik.

33. Percayalah mereka ini ibarat buah busuk, dia akan jatuh dengan sendiri dan insyallah tidak lama lagi.

RAPATKAN SAF & SOLIDARITI BERSATU

Para Perwakilan Sekalian…

34. Sekarang bukanlah masa untuk kita bersengketa sesama kita. Sekarang bukanlah masa untuk kita bermasam muka. Sekarang bukan masa untuk mengadu-domba antara penyokong pemimpin itu dan ini, tetapi sekarang adalah masa untuk kita buktikan kita adalah satu kumpulan yang padu dan kukuh demi masa depan perjuangan parti yang kita sayangi ini.

35. Kita buktikan solidariti kita bersama Tan Sri Muhyiddin Yassin. Marilah kita sama-sama gerakkan jentera kita di seluruh negara. Marilah kita tunjukkan solidariti dan kekuatan kita ibarat LIMA JARI YANG DIGENGAM MENJADI TUMBUKAN MAUT.

36. Cubit paha kanan, paha kiri juga terasa dan biarlah ringan sama dijunjung, berat sama dipikul. Sir, we all stand together with you.

37. Sebab itu, jangan sekali-kali dicicirkan semangat yang telah membara ini di siring-siring jalan kerana Pilihan Raya Negeri hanya datang sekali dan inilah peluang terbaik untuk kita membuktikan kepada semua bahawa rakyat menolak kerajaan yang ada pada hari ini.

38. Kita akan jadikan Pilihan Raya Negeri ini sebagai referendum keyakinan rakyat kepada Perikatan Nasional untuk memimpin negara.

39. Insya-Allah, jika semangat inilah yang digalas bersama kita sehingga Pilihan Raya Negeri, kejayaan akan menjadi milik Perikatan Nasional. Saudara-Saudari Perwakilan Sekalian…

40. Perjuangan demi agama, bangsa dan negara tidak mudah. Ujian dan kepayahan dalam perjuangan adalah sunnatullah yang perlu dilalui dengan sabar dan tabah kerana perjuangan itu tidak akan sunyi daripada cabaran. Di depan kita api, di belakang kita duri.

41. Kita diuji dengan fitnah dan mehnah tetapi semua itu tidak akan mematahkan semangat kita.

42. Fitnah tidak akan memperlahankan tempo BERSATU dan kemenangan tidak akan melalaikan jiwa Perikatan Nasional.

Kerana…
Bila pendayung sudah di tangan.
Bila perahu sudah dikayuh ke tengah.
Meski bagaimana besarnya gelombang.
Walau sekali pun kemudinya patah.
Walau sekalipun layarnya robek.
Tidak sesekali kita berbalik haluan pulang.

KITA ORANG-ORANG BERSATU TIDAK AKAN MENGALAH. KITA TIDAK AKAN BERUNDUR WALAU SEINCI PUN. KITA TIDAK AKAN MERELAKAN DIRI KITA, PARTI KITA BERTERUSAN DIHINA & DICERCA. KERANA KITA TAHU, KITALAH SEBENARNYA DI PIHAK YANG JUJUR, YANG SELAMA INI MEMPERJUANGKAN NASIB AGAMA, BANGSA DAN NEGARA.

KITA TIDAK PERNAH BERDOLAK DALIK. MAKA ITU WAHAI AHLI BERSATU SEKALIAN…

AYUH! AYUH!
BANGKITLAH KITA…
BERDIRI KITA SEMUA…
BERDIRILAH KITA DENGAN SEPENUH KEYAKINAN….
BIAR PATAH SAYAP SEKALIPUN TETAPI KITA AKAN TETAP BERDIRI…
DEMI KEMENANGAN DALAM PILIHAN RAYA NEGERI NANTI.

JANGAN MENYERAH USAH MELATAH,
RAKYAT TERUS BERSAMA KAMI,
MEMBUJUR LALU MELINTANG PATAH,
PH TERSUNGKUR MENYEMBAH BUMI.

HIDUP BERSATU!!! HIDUP PERIKATAN NASIONAL!!! HIDUP PERIKATAN NASIONAL!!!

Wabillahi Tuafik Wal Hidayah, Wassalamualaikum Warahmatullahiwabaraqatuh.

Datuk Seri Hamzah Zainudin,
Setiausaha Agung Bersatu.


Kelantan belum kemuka cadangan ‘lockdown’ kepada Pusat

Menteri Besar Kelantan Datuk Ahmad Yakob berkata kerajaan negeri belum mengemukakan cadangan ‘lockdown’ di seluruh Kelantan bagi mengekang penularan wabak Covid-19.

Walaupun, kes jangkitan Covid-19 di Kelantan meningkat, beliau berkata, kerajaan negeri menyerahkan sepenuh keputusan kepada Kerajaan Pusat sama ada mahu mengenakan ‘lockdown’ atau sebaliknya.

“Setakat ini belum ada cadangan untuk melaksanakan lockdown, kita sedang tunggu isyarat daripada keputusan Pusat, dan sekarang kita menunggu apa sahaja arahan dan keputusan yang dibuat oleh Majlis Keselamatan Negara (MKN),” katanya ketika melawat Pusat Kuarantin dan Rawat Covid-19 (PKRC), di Sekolah Menengah Kebangsaan Salor, di sini hari ini.

Terdahulu beliau mendengar taklimat Pengarah Kesihatan Negeri Kelantan, Datuk Dr Zaini Hussin yang memaklumkan PKRC terbaharu dan terbesar di Dewan Utama Kampus Hospital Universiti Sains Malaysia akan beroperasi pada Isnin, dengan kapasiti 496 katil.

Ahmad berkata, tahap kebimbangan terhadap peningkatan kes positif Covid-19 terus dirasai, lebih-lebih lagi kebelakangan ini angka kes baharu di negeri ini masih tinggi.

“Kita sekali lagi mengharapkan masyarakat benar-benar dapat mematuhi prosedur operasi standard (SOP), kerana itu satu cara yang telah diakui oleh dunia dalam mengurangkan wabak ini dari terus merebak, sebab wabak ini ada dalam komuniti,” katanya.

Menteri Besar, Datuk Ahmad Yakub ketika lawatan ke Pusat Kuarantin dan Rawatan Covid -19 Berisiko Rendah (PKRC) di SMK Salor dan Dewan Jubli Perak, Kota Bharu, hari ini.


[KEMAS KINI] Jumlah pesakit sembuh melonjak ke angka tertinggi

Jumlah pesakit yang sembuh daripada jangkitan Covid-19 melonjak lagi dalam tempoh 24 jam sehingga 12 tengah hari tadi kepada angka tertinggi sejak wabak itu menular di negara ini awal tahun lalu.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 12,930 pesakit disahkan sembuh mejadikan kumulatif kepada 890,742 kes, sementara 179,179 kes lagi masih aktif dan sedang menerima rawatan.

Pada masa sama beliau berkata seramai 174 pesakit, termasuk 17 bukan warganegara Malaysia meninggal dunia dalam tempoh berkenaan menjadikan keseluruhannya 8,725 kes kematian.

“Seramai 1,043 pesakit masih dirawat di unit rawatan rapi dengan 531 daripadanya memerlukan bantuan alat pernafasan,” katanya dalam kenyataan hari ini.

Terdahulu beliau memaklumkan sebanyak 17,138 kes baharu dikesan dalam tempoh 24 jam yang turut membabitkan 2,349 individu bukan warganegara.

“Daripada 17,170 kes harian yang dilaporkan hari ini, sebanyak 383 kes (2.3 peratus) adalah daripada kategori 3, 4 dan 5. Manakala sebanyak 16,787 kes (97.7 peratus) lagi adalah terdiri daripada kategori 1 dan 2,” katanya.

Dr Noor Hisham juga memaklumkan 36 kluster baharu direkodkan hari ini menjadikan jumlah keseluruhannya 3,604 kluster dengan 1,064 masih aktif.

Berdasarkan data terbaharu yang dikeluarkan petang ini, jangkitan di tempat kerja merekodkan 18 kluster diikuti kluster komuniti sebanyak 14, kumpulan berisiko tinggi (tiga) dan pusat tahanan (satu).

Selangor merekodkan empat kluster tempat kerja diikuti masing-masing tiga di Kuala Lumpur dan Johor; masing-masing dua di Kelantan dan Perak; dan masing-masing satu di Sarawak, Negeri Sembilan, Melaka dan Sabah.

Sementara itu, Kelantan mencatatkan tujuh kluster komuniti diikuti dua di Sabah; dan masing-masing satu di Pahang, Johor, Sarawak, Kedah dan Perak.

Selangor turut mencatatlan dua kluster kumpulan berisiko tinggi, serta satu lagi di Perak.

Kluster pusat tahanan pula direkodkan di Muar Johor membabitkan 83 individu.

Mengenai kadar kebolehjangkitan, Dr Noor Hisham berkata berdasarkan data terkini pada 28 Julai 2021, nilai RT Malaysia adalah sebanyak 1.16.
“Negeri yang mencatatkan nilai RT yang tertinggi adalah Terengganu (nilai RT 1.33) diikuti oleh Kelantan (nilai RT 1.26), serta Sabah dan Pulau Pinang (nilai RT 1.25). Semua negeri mencatatkan RT melebihi 1.0 kecuali Negeri Sembilan, Wilayah Persekutuan Labuan, dan Perlis,” katanya.


Saksi cuti sakit, perbicaraan Shafee Abdullah, LHDN tangguh

Perbicaraan kes peguam Tan Sri Muhammad Shafee Abdullah yang didakwa atas pertuduhan pengubahan wang haram dan membuat penyataan palsu kepada Lembaga Hasil Dalam Negeri (LHDN) ditangguhkan ke esok kerana saksi ketujuh pendakwaan tidak sihat.

Pada prosiding di Mahkamah Tinggi di sini hari ini, Timbalan Pendakwa Raya Afzainizam Abdul Aziz memberitahu Hakim Datuk Muhammad Jamil Hussin bahawa pegawai cukai LHDN Syed Nasrul Fahmi Syed Mohamad memaklumkan keadaan kesihatannya pada 8 pagi tadi.

“Saksi masih dalam pemeriksaan balas. Saksi kami seterusnya ialah pegawai penyiasat. Justeru kami memohon perbicaraan hari ini ditangguhkan ke esok,” katanya memetik laporan Bernama.

Memandangkan tiada bantahan daripada peguam Harvinderjit Singh yang mewakili Muhammad Shafee, mahkamah kemudiannya menangguhkan perbicaraan hari ini dan menetapkan esok untuk menyambung perbicaraan.

Pada 13 September 2018, Muhammad Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek dikeluarkan oleh bekas Perdana Menteri Datuk Seri Najib Razak yang dimasukkan ke dalam akaun CIMB Bank Berhad miliknya.

Peguam itu juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.


Bubar Parlimen selepas bentang Bajet 2023 abai kepentingan rakyat: Rais

Keputusan membubarkan Parlimen selepas pembentangan Bajet 2023 adalah tindakan tidak bertanggungjawab, kata Tan Sri Dr Rais Yatim.

Yang Dipertua Dewan Negara itu menyifatkan tindakan tergesa-gesa sehingga Bajet 2023 tidak sempat diluluskan dilihat sebagai mengabaikan kepentingan rakyat, walhal ramai orang susah yang memerlukan bantuan ketika ini pada ketika kos sara hidup meningkat dan nilai ringgit jatuh.

Tegasnya, rakyat kini menilai taktik tersebut memandangkan segala pengumuman dalam Bajet 2023 tidak lagi boleh diguna pakai.

“Dalam soal bagaimana Bajet tersebut hendak diperkirakan, hendak kita jawab dahulu soalan yang amat berat iaitu adakah masa untuk mengadakan Pilihan Raya ke-15 (PRU15) ini tepat berkaitan dengan hak serta asasi kepentingan rakyat di bawah.

“Saya mengatakan ini sebagai seorang neutral, yang mempengerusikan dan mengepalai Senat Malaysia. Oleh kerana hal ini adalah hal kenegaraan, dan kepekaan kita terhadap kehidupan,” katanya dipetik Astro Awani.

Justeru, Rais berkata Suruhanjaya Pilihan Raya (SPR) tiada pilihan selain mengadakan Pilihan Raya Umum Ke-15 dengan segera bagi mengelakkan rakyat bertambah susah.

Walaupun tidak bersetuju dengan pembubaran Parlimen ketika ini, Rais pada masa sama berpandangan banyak perkara berkait periuk nasi rakyat tidak dapat diselesaikan selagi parlimen tidak dibentuk.

“Pergelutan untuk mengadakan PRU ini bukanlah kehendak rakyat, sebaliknya kehendak pihak yang ada kepentingan dalam soal-soal yang bertemu dengan nasib mereka pada masa akan datang, ini soal politik.” katanya lagi.

Terdahulu, Perdana Menteri Datuk Seri Ismail Sabri Yaakob bertindak mengumumkan pembubaran Parlimen walaupun tidak mendapat persetujuan Kabinetnya selepas diberikan tekanan oleh Presiden UMNO, Datuk Seri Ahmad Zahid Hamidi.


Polis minta saksi kemalangan maut di NKVE tampil

Polis meminta orang awam yang mempunyai maklumat insiden kemalangan yang menyebabkan empat maut di susur keluar arah Subang menghala Kelana Jaya di Lebuh Raya Baru Lembah Klang (NKVE) awal pagi tadi, agar tampil membantu siasatan.

Ketua Polis Daerah Shah Alam ACP Mohd Iqbal Ibrahim berkata mereka boleh menghubungi Pegawai Penyiasat Bahagian Siasatan dan Penguatkuasaan Trafik Ibu Pejabat Polis Daerah Shah Alam Inspektor Muhammad Hanif Sukri di talian 014-8066744, lapor Bernama.

“Kesemua mayat dibawa ke Hospital Shah Alam untuk bedah siasat. Siasatan lanjut masih dijalankan untuk mengenal pasti punca dan sebab kematian. Kes disiasat di bawah Seksyen 41 Akta Pengangkutan Jalan 1987,” katanya dalam kenyataan.

Media pagi tadi melaporkan empat termasuk dua wanita maut manakala seorang lelaki cedera parah dalam kemalangan membabitkan dua kereta di susur keluar arah Subang menghala Kelana Jaya di Lebuh NKVE, awal pagi tadi.

Pengarah Jabatan Bomba dan Penyelamat Malaysia (JBPM) Selangor Norazam Khamis berkata bertindak atas panggilan yang terima pada pukul 4.11 pagi tadi, pihaknya mengenal pasti mangsa yang maut sebagai P. Puvaaneshwaran, 28; Lai Mun Fai, 28; Eng Siew Hooi, 31 dan Leong i Man Yuen, 27 manakala mangsa yang parah dikenali sebagai Heng Chan Yee, 28.


Banjir kilat landa Ipoh

Hujan lebat dan angin kencang menyebabkan beberapa kawasan di sekitar Bandaraya Ipoh dilanda banjir kilat petang tadi.

Jurucakap Jabatan Bomba dan Penyelamat Perak berkata pihaknya menerima panggilan mengenai banjir melanda di pusat beli-belah Aeon Kinta City, Canning Garden dan Taman Cempaka bermula pukul 4.08 petang tadi.

“Seramai 10 anggota dari Balai Bomba dan Penyelamat Ipoh serta Simpang Pulai segera dikerahkan bagi kerja-kerja menyelamat dan memantau keselamatan orang ramai,” katanya ketika dihubungi Bernama di sini hari ini.

Beliau berkata hasil pemantauan mendapati terdapat kereta yang terperangkap di dalam kawasan banjir dan beberapa rumah dinaiki air namun paras air mulai surut pada kira-kira pukul 5 petang.

“Semua mangsa dalam keadaan selamat dan tiada penduduk yang dipindahkan ke pusat pemindahan setakat ini,” katanya. – Bernama


Mahkamah tolak permohonan tuntutan balas Shafee terhadap LHDN

Mahkamah Tinggi Kuala Lumpur menolak permohonan peguam Tan Sri Muhammad Shafee Abdullah untuk memfailkan tuntutan balas terhadap Lembaga Hasil Dalam Negeri (LHDN) atas dakwaan tunggakan cukai sebanyak RM9.41 juta.

Pesuruhjaya Kehakiman, Roz Mawar Rozain berpendapat bahawa seseorang yang menghadapi saman untuk mendapatkan semula tunggakan cukai tidak berhak memfailkan tuntutan balas terhadap kerajaan.

“Defendan (Shafee) berhujah bahawa pemfailan saman itu dilakukan dengan niat jahat dan merupakan serangan kolateral terhadapnya kerana mempertahankan bekas perdana menteri (Najib Razak).

“Bagaimanapun, mahkamah mendapati bahawa tuntutan balas defendan adalah terhadap pihak seperti Suruhanjaya Pencegahan Rasuah Malaysia (SPRM) dan Jabatan Peguam Negara, yang bukan sebahagian daripada prosiding hari ini,” katanya menurut FMT.

Roz Mawar berkata Shafee boleh membawa perkara itu terhadap kedua-dua agensi berkenaan dalam prosiding lain.

Menurutnya sebarang pertikaian mengenai taksiran cukai mesti dibincangkan dengan Pesuruhjaya Khas Cukai Pendapatan (SCIT).

“Di bawah skim cukai kita, belia (Shafee) boleh memfailkan rayuan kepada SCIT tetapi bayaran mesti dibuat terlebih dahulu,” katanya yang menambah jika pesuruhjaya kemudiannya mendapati taksiran cukai itu tidak betul, sebarang lebihan wang yang dibayar akan dikembalikan.

Mahkamah menetapkan 26 Julai untuk mendengar permohonan LHDN bagi penghakiman ringkas terhadap Shafee.

Ringkasan penghakiman itu diperoleh apabila mahkamah memutuskan berdasarkan afidavit yang difailkan bahawa defendan tidak mempunyai pembelaan terhadap tuntutan dan tiada isu yang memerlukan keterangan saksi pada perbicaraan penuh.

Pada 2021, LHDN memfailkan saman terhadap Shafee atas dakwaan tunggakan cukai sebanyak RM9.41 juta.

Ia mendakwa Shafee berhutang kepada kerajaan sebanyak RM8,543,180.28 dalam cukai belum dibayar untuk tempoh lima tahun – RM434,326.17 untuk 2011, RM978,854.11 (2012), RM3.58 juta (2013), RM1.73 juta (2014) dan RM1.82 juta (2016).

Peguam Rajan Navaratnam mewakili Shafee, manakala LHDN diwakili peguam hasil Al-Hummidallah Idrus.